title: Päivi Istala

text: Päivi Istala toimitti 1960- ja 1970-lukujen taitteessa myöhäisiltaan sijoitettua, yhteiskunnallisiin ongelmiin kantaa ottavaa Ristivetoa-ohjelmaa. Ensimmäisenä ohjelmaan puuttui keväällä 1970 RKP:n kansanedustaja Georg C. Ehrnrooth, joka oli pahastunut ohjelmassa esitetystä, itäsaksalaisen ja sittemmin länteen karkotetun lauluntekijän Wolf Biermannin laulusta "Kolme luotia Rudi Dutschkeen", jonka oli suomentanut Pentti Saaritsa; Rudi Dutschke oli länsisaksalainen opiskelijajohtaja, joka haavoittui vakavasti vuonna 1968 tehdyssä murhayrityksessä. Laulun kertosäkeessä viitattiin natsimenneisyyteen ja natsismin jatkumiseen Länsi-Saksassa. Ehrnrooth paheksui kyseisen sävyisen laulun esittämistä Saksaan ystävällisissä suhteissa olevan valtion radiossa ja toivoi, ettei tällainen jatkuisi. Kun Iranin šaahi Mohammad Reza Pahlavi vieraili Suomessa kesällä 1970 ja poliisi otti vierailun aikana kiinni useita šaahia vastustaneita, lähinnä uusvasemmistolaisia mielenosoittajia, Istala katsoi ohjelmassaan poliisivaltion olevan Suomessa hyvällä alulla.


title: Päivi Istala

text: Viimeisenä pisarana oli 5. lokakuuta 1970 esitetty asuntokysymyksiä käsitellyt ohjelma, jossa esitettiin vuokranantajat kiskureina sekä asunnonmyyjät ja tontinvälittäjät keinottelijoina; samaa teemaa oli käsitelty vastaavaan sävyyn jo aiemmin Sirkus Pasila -ohjelmassa. Yleisradion hallintoneuvoston keskustalainen jäsen, kansanedustaja Lea Sutinen sanoi Ristivetoa-ohjelman viimeisen jakson olevan "yksipuolisuudessaan niin pöyristyttävä, että ellei toimittajaa saada aisoihin, olisi ehkä lopetettava ohjelma joksikin aikaa". Radion ohjelmaneuvosto päätti 19. lokakuuta 1970 äänin 7–5 lopettaa Ristivetoa-ohjelman yksipuolisena ja asenteellisena. Ohjelman lakkauttamista vastustivat neuvoston vasemmistojäsenet. Lopullinen päätös Ristivedon kohtalosta siirtyi Yleisradion hallintoneuvostolle, joka vahvisti ohjelmaneuvoston päätöksen 29. lokakuuta 1970. Kuuntelijoiden mielipiteitä voimakkaasti jakaneen ohjelman lopettaminen herätti suurta huomiota, ja presidentti Urho Kekkonen lähetti Päivi Istalalle lohduttavan kirjeen.


title: Jukka Mäkelä (poliitikko)

text: Jukka Tapio Mäkelä (s. 7. heinäkuuta 1960 Espoo) on Espoon kaupunginjohtaja (2011–) ja entinen kokoomuksen kansanedustaja (2007–2010).


title: Jukka Mäkelä (poliitikko)

text: Mäkelä valmistui ylioppilaaksi Etelä-Tapiolan lukiosta vuonna 1980 ja diplomi-insinööriksi Teknillisestä korkeakoulusta vuonna 1992. Hän oli vuonna 1988 Teknillisen korkeakoulun ylioppilaskunnan puheenjohtaja.


title: Jukka Mäkelä (poliitikko)

text: Ennen valintaansa eduskuntaan Mäkelä työskenteli vuosina 1993–2007 Tekniikan Akateemisten Liitto TEK:ssa projekti- ja osastopäällikkönä sekä yksikönjohtajana. Hänen vastuualueenaan olivat koulutukseen ja työllisyyteen liittyvät asiat.


title: Jukka Mäkelä (poliitikko)

text: Mäkelä oli teknillisen korkeakoulutuksen kansallisen yhteistyöryhmän puheenjohtaja vuosina 2007–2009 sekä Aalto-yliopistoa valmistelleen johtoryhmän jäsen 2007–2008.


title: Jukka Mäkelä (poliitikko)

text: Mäkelä valittiin Espoon kaupunginvaltuuston jäseneksi vuoden 1996 kunnallisvaaleissa. Vuosina 2001–2002 hän oli kapunginhallituksen jäsen ja vuosina 2005–2008 puheenjohtaja. Vuosina 2009–2010 Mäkelä toimi valtuuston puheenjohtajana.


title: Jukka Mäkelä (poliitikko)

text: Vuoden 2007 eduskuntavaaleissa Mäkelä valittiin kokoomuksen kansanedustajaksi Uudenmaan vaalipiiristä. Eduskunnassa hän työskenteli sivistysvaliokunnassa, sosiaali- ja terveysvaliokunnassa ja Pohjoismaiden neuvoston Suomen valtuuskunnassa. Kesäkuussa 2010 Mäkelä valittiin Espoon kaupunginjohtajaksi vuoden 2011 alusta alkaen. Lokakuussa 2010 Mäkelän paikalle eduskuntaan nousi Lasse Virén.


title: Jukka Mäkelä (poliitikko)

text: Kokoomuksessa Mäkelä oli vuosina 2005–2008 Uudenmaan piirin puheenjohtaja sekä puoluehallituksen jäsen ja vuosina 2008–2010 puoluevaltuuston puheenjohtaja.


title: Jukka Mäkelä (poliitikko)

text: Espoon, Helsingin, Kauniaisten, Sipoon ja Vantaan Suur-Helsingiksi yhdistämisestä valmistunutta selvitystä Mäkelä kommentoi vuoden 2014 lopulla, että syntyy ""kallis, hierarkkinen ja jäykkä Byroslavia"".


title: Jukka Mäkelä (poliitikko)

text: Mäkelä on naimisissa ja hänellä on kolme lasta. Sotilasarvoltaan Mäkelä on reservin yliluutnantti.


title: Mammoth Caven kansallispuisto

text: Mammoth Caven kansallispuisto () on yhdysvaltalainen, 1. heinäkuuta vuonna 1941 perustettu kansallispuisto. Se sijaitsee suurimmaksi osaksi Yhdysvaltain Kentuckyn osavaltion Edmonsonin piirikunnassa, mutta ulottuu osittain myös Hartin ja Barrenin piirikuntien alueelle. Puisto on alaltaan 214 km². Kansallispuistoa hallinnoi National Park Service. Mammoth Cave on tunnettu laajasta luolastostaan, ja se on kuulunut vuodesta 1981 lähtien UNESCOn maailmanperintöluetteloon. Luolasto on syntynyt kun kallioperän kalkkikivi on liuennut veden vaikutuksesta aikojen saatossa. Samankaltaisia kalkkikiviluolia sijaitsee Floridan keskiosassa, jossa monet luolat ovat romahtaneet ja synnyttäneet maanpintaan painaumia ja painaumiin on syntynyt järviä.


title: Lassi Hiekkala

text: Lassi Hiekkala (vuoteen 1907 Lauri Hoffrén; 23. marraskuuta 1888 Kuopion maalaiskunta – 5. lokakuuta 1951 Helsinki) oli suomalainen toimittaja ja kansanedustaja.


title: Lassi Hiekkala

text: Hiekkalan vanhemmat olivat maanviljelijä Pekka Hoffrén ja Johanna Väänänen. Hän valmistui kansakoulunopettajaksi Kajaanin seminaarista 1913. Hän toimi maalaisliittolaisen Savon Sanomien toimittajana 1913–1918 ja päätoimittajana 1918–1929. Hiekkala edusti mielipiteiltään poliittisen keskustan vasenta laitaa ja hänen kielteinen suhtautumisensa suojeluskuntiin ja maanpuolustukseen kariuttivat hänen poliittisen uransa Maalaisliitossa, jossa hän jäi oudoksi linnuksi. Puoluesihteerinä hän ehti olla vuoden 1925. Helsinkiin siirryttyään Hiekkala oli 1929–1931 vastaavana toimittajana Suomenmaa-lehdessä, josta kuitenkin joutui lähtemään poliittisten erimielisyyksien vuoksi, ja siirtyi artikkelitoimittajaksi Helsingin Sanomiin. Vaihtaessaan lehteä hän siirtyi myös maalaisliitosta edistyspuolueeseen. Hiekkala tuli kummassakin puolueessa tunnetuksi tiukkana Lapuan liikkeen ja sittemmin IKL:n sekä muunkin äärioikeistolaisuuden kriitikkona. Hän kuului lapualaisia vastustavien keskustapoliitikkojen salaisen Isänmaan ja Lain Puolesta -järjestön keskeisiin henkilöihin. Edistyksessäkin hän jäi puolueen vasemmalle laidalle.


title: Lassi Hiekkala

text: Hiekkala kirjoitti pakinoita nimimerkillä "Eero" ja sillä nimellä poliittiset vastustajatkin hänet tunsivat. 1930-luvulla hän oli Suomen Sosialidemokraatin "Sasu Punasen" (Yrjö Räisänen) jälkeen äärioikeiston ykköskriitikko ja -silmätikku, minkä vuoksi kansanedustaja Elias Simojokikin toivoi kuuluisassa kirjeessään sekä Eeron että Sasun päätyvän keskitysleirille Petsamoon.


title: Lassi Hiekkala

text: Sodan jälkeen Hiekkala oli edistyspuolueen ja Suomen Kansanpuolueen kansanedustajana 1945–1951, kuolemaansa asti. Hänen vasemmistoporvarillinen linjansa sopi sotien jälkeiseen poliittiseen todellisuuteen, joskin hän jäi yhä puolueessaan yksin kannattaessaan sotasyyllisyyslakia ja YYA-sopimusta. Hiekkala otti osaa myös Yleisradion Pienoisparlamentti-ohjelman väittelyihin.


title: Lassi Hiekkala

text: Hiekkala esitti myös vanhoillisia näkemyksiä puhuessaan eduskunnassa lapsilisälain käsittelyn yhteydessä kesäkuussa 1948. Hän mm. sanoi, että ”kansan kvaliteetin kannalta ei ole samantekevää, millaiset yksilöt sukua jatkavat” ja että luonnonjärjestyksen mukaan ”voimakkain yksilö” ja ”parhain aines” lisääntyy.


title: Lassi Hiekkala

text: Hiekkalan pitämää Eeron pakinapalstaa seurasi uskollisesti lehdestä toiseen kuvittaja Oki Räisänen. Hänen kuoltuaan vuonna 1950 Helsingin Sanomat kiinnitti Eeron pakinoiden uudeksi kuvittajaksi Kari Suomalaisen, joka Hiekkalankin pian kuoltua loi itsenäisen ja maineikkaan uran pilapiirtäjänä.


title: Lassi Hiekkala

text: Lassi Hiekkalan veli oli niin ikään Savon Sanomien päätoimittajana toiminut Eero Hiekkala.


title: La favorite

text: La favorite () on italialaisen oopperasäveltäjä Gaetano Donizettin nelinäytöksinen ooppera, jonka ranskankielisen libreton kirjoittivat "Alphonse Royer" sekä "Gustave Vaëz". Libreton perustana on ollut "Baculard d’Arnaudin" näytelmä "Le comte de Comminges".


title: La favorite

text: Italiankielinen versio oopperasta sai esityksensä Padovassa ja teoksen nimenä oli tällöin Leonora di Guzman. Esitys tapahtui vuonna 1842. Seuraavana vuonna eli 1843 esitettiin ooppera Milanon Teatro alla Scalassa ja nyt sen nimenä oli Elda.


title: La favorite

text: Donizetti ei ollut itse osallisena näihin esityksiin. Kuitenkin nykyisin oopperaa esitetään huomattavasti useammin italiankielisenä kuin ranskankielisenä versiona, ja siitä käytetään lähes yksinomaan nimitystä "La favorita".


title: Ile

text: Ile voi viitata ainakin seuraaviin:


title: Jarmo Laivoranta

text: Jarmo Juhani Laivoranta (s. 16. maaliskuuta 1943 Lokalahti) on keskustalainen poliitikko Varsinais-Suomesta. Hän toimi kansanedustajana vuosina 1991–1995.


title: Jarmo Laivoranta

text: Laivoranta oli kunnanvaltuutettu Lokalahdella vuosina 1969–1970 ja Maskussa 1977–2004. Maskussa hän oli valtuuston puheenjohtaja 1991–2000 ja hallituksen puheenjohtaja 1985–1988. Vuonna 2004 Laivoranta jätti Maskun kunnallispolitiikan ja muutti Turkuun. Hänet valittiin Turun kaupunginvaltuustoon vuoden 2008 kunnallisvaaleissa. Hän on ehdolla myös vuoden 2017 vaaleissa.


title: Jarmo Laivoranta

text: Ammatiltaan Laivoranta on yrittäjä ja rakennustoimisto Lainio & Laivoranta Oy:n hallituksen puheenjohtaja.


title: Alberto Gonzales

text: Alberto R. Gonzales (s. 4. elokuuta 1955 San Antonio, Texas) on yhdysvaltalainen lakimies. Hän oli Yhdysvaltain 80. oikeusministeri 2005–2007. Hän toimi aiemmin Valkoisen talon neuvonantajana presidentti George W. Bushille ja sitä ennen Texasin korkeimmassa oikeudessa.


title: Alberto Gonzales

text: Gonzales syntyi San Antoniossa, Texasissa. Hänen isovanhempansa olivat saapuneet Yhdysvaltoihin siirtolaisina Meksikosta. Hän opiskeli juristiksi Harvardissa. Hän toimi asianajajana vuosina 1982–1994. Vuonna 1994 hän nousi silloisen Texasin kuvernöörin George W. Bushin neuvonantajaksi ja edelleen 1997 osavaltion sisäministeriksi ja vuonna 1999 Texasin korkeimpaan oikeuteen.


title: Alberto Gonzales

text: 10. marraskuuta 2004 ilmoitettiin, että Gonzales seuraisi John Ashcroftia oikeusministerinä Bushin toisella kaudella. Gonzalesin nimitys vahvistettiin senaatissa seuraavan vuoden helmikuussa. Gonzalesista tuli näin korkeimpaan valtion virkaan siihen mennessä nimetty latinalaisamerikkalaisen taustan omannut henkilö.


title: Alberto Gonzales

text: Gonzalesin näkemykset liittyen niin sanottuun terrorisminvastaiseen sotaan ovat olleet kiistanalaisia. Gonzales on haastanut Geneven sopimusten pätevyyden tietyissä tapauksissa. Gonzales on myös puolustanut Patriot Act -lakia, jonka on väitetty loukkaavan kansalaisoikeuksia. Tammikuussa 2007 Gonzales totesi senaatin komitealle, ettei Yhdysvaltain perustuslaki takaa habeas corpus -oikeutta. Republikaanisenaattori Arlen Specter ihmetteli tulkintaa, sillä Yhdysvaltain perustuslaissa kielletään nimenomaan ottamasta habeas corpus -oikeutta pois paitsi kapinassa ja maahanhyökkäyksessä. Gonzales vastasi, että perustuslaki ei anna tai takaa jokaiselle habeas corpus -oikeutta, vaan vain kieltää poistaa sen kokonaan paitsi kapinassa ja maahanhyökkäyksessä. Hän siis ilmeisesti tarkoitti kieltoa jättää oikeus antamatta kokonaan kaikille ja samalla mahdollisuutta päättää kuka sitä oikeutta saa. Kuitenkin Yhdysvaltain perustuslaki takaa myös monet muut perusoikeudet kielteisessä sanamuodossa ja perustuslain toisessa kuin Gonzalesin siteeraamassa kohdassa monet habeas corpus -oikeuden ominaisuudet luetellaan myönteisessä sanamuodossa.


title: Alberto Gonzales

text:
Joulukuussa 2006 Bushin hallinto päätti erottaa kahdeksan liittovaltion syyttäjää.
Kriitikkojen mukaan erottamisten syyt olivat poliittisia. Yhdysvalloissa järjestettiin asian tiimoilta tutkimuksia ja kuulemistilaisuuksia alkuvuodesta 2007, mutta Gonzalesin roolista erottamisissa liikkui ristiriitaisia tietoja. Myös hänen lausuntojensa todenperäisyys asetettiin kyseenalaiseksi.


title: Alberto Gonzales

text: Useat demokraattisen puolueen senaattorit vaativat Gonzalesin eroa. Näihin lukeutuvat muun muassa presidenttiehdokkaat Barack Obama ja Hillary Clinton. Myös republikaanit ovat arvostelleet Gonzalesin toimia, mutta vain harvat vaativat suoraan hänen eroaan.


title: Alberto Gonzales

text: 27. elokuuta 2007 Gonzales ilmoitti eroavansa oikeusministerin toimesta. Hän ei antanut mitään selitystään erolleen. Gonzales jätti virkansa 17. syyskuuta 2007.


title: Kurikka (lehti)

text: Kurikka oli vuosina 1904–1954 ilmestynyt sosiaalidemokraatteja tukenut poliittinen pilalehti, jota julkaisi Helsingissä ensin Työväen Sanomalehti Oy ja sitten Kustannusosakeyhtiö Kansanvalta.


title: Kurikka (lehti)

text: Kurikka alkoi ilmestyä suurlakon alla syksyllä 1905. Se perustettiin, koska merkittävistä puolueryhmistä muilla paitsi sosiaalidemokraateilla oli tuolloin jo omat pilalehdet. Lehteä ryhtyi julkaisemaan Työmies-lehden julkaisija Työväen Sanomalehti Oy. Lehden nimeksi valittiin lyömäasetta tarkoittava Kurikka, koska sen oli tarkoitus ”lyödä” työväenliikkeen vastustajia. Lehti olikin poliittisten vastustajien pilkkaamisessa muuta pilalehdistöä suorasukaisempi. Vuonna 1907 lehti julisti olevansa muun muassa ”suomettarelaisten syöjä” ja ”perustuslaillisten potkija”. Toisella sortokaudella lehti arvosteli venäläisiä viranomaisia niin jyrkästi, että vastaava päätoimittaja Albin Karjalainen tuomittiin vuonna 1912 puoleksi vuodeksi vankeuteen. Kurikka poikkesi alkuvuosinaan porvarillista pilalehdistä myös sisältämiensä kaksimielisten vitsien ansiosta. Vuonna 1913 päätoimittajaksi tullut Sulo Wuolijoki pyrki kehittämään Kurikkaa tasokkaammaksi, ja sai huokuteltua lehteen monia porvarillisista pilalehdistä tuttuja pilapiirtäjiä, kuten Topi Vikstedt, Yrjö Ollila, Hugo Otava, Eric Vasström, Antti Favén, Oki Räisänen, Hjalmar Löfving, Alexander Paischeff, Viljo Kojo, Felix Nylund ja Albert Gebhard.


title: Kurikka (lehti)

text: Wuolijoki erotettiin Kurikan päätoimittajan paikalta poliittisten erimielisyyksien vuoksi keväällä 1916, minkä jälkeen lehti otettiin tiukemmin puolueen valvontaan. Lehden levikki kohosi pian 20 000:een, ja siitä tuli kannattavin suomalainen pilalehti. Sisällissodan jälkeen lehden ilmestyminen katkesi, mutta alkoi uudelleen joulukuussa 1919. Julkaisijaksi tuli vuonna 1923 Kustannus Oy Kansanvalta, mikä merkitsi myös Kurikan päätymistä suoraan SDP:n puoluetoimikunnan määräysvallan alle. Lehti propagoikin uskollisesti puolueen keskeisten tavoitteiden puolesta. Toisaalta päätoimittajana pitkään toimineella Yrjö Räisäsellä alias Sasu Punasella oli myös puolueen linjasta poikennut oma linjansa, johon kuului muun muassa kieltolain arvostelu ja aitosuomalaisuuden myötäily. Sasun pakinat oli Kurikassa yleensä terästetty Oki Räisäsen, Aapo Kangasmaan, Ola Fogelbergin, Hj. Löfvingin, Yrjö Yrjölän, Väinö Alhosen tai M. L. Virkkusen pilapiirroksilla.


title: Kurikka (lehti)

text: Kurikka oli vielä 1920-luvulla Suomen johtava pilalehti, mutta sen korkea levikki laski vähitellen samalla kun epäpoliittisen viihdeaineksen osuus lisääntyi. Kun lehti muuttui pulavuosina tappiolliseksi, sen ilmestymistiheyttä harvennettiin huomattavasti. Kurikka oli ilmestynyt alkujaan kahdesti kuukaudessa ja vuosina 1921–1930 viikoittain, mutta 1931–1933 se ilmestyi vain kahden kuukauden välein ja 1934–1938 sekä 1940 ilmestyi enää pelkkä joulunumero kerran vuodessa. Lehteä ei julkaistu lainkaan sotavuosina 1939 ja 1941–1945.


title: Kurikka (lehti)

text: Kurikka elvytettiin sodan jälkeen. Se ilmestyi 1946 kolme ja 1947–1950 neljä kertaa vuodessa. Näinä vuosina Kurikka keskittyi kaksinkamppailuun kansandemokraattien Siili-lehden kanssa. Kurikan päätoimittajana toimi sodanjälkeisinä vuosina antikommunistina tunnettu Yrjö Kilpeläinen. Siili lakkasi ilmestymästä 1951 ja samoihin aikoihin myös Kurikka muuttui useiden muiden pilalehtien tavoin jälleen kannattamattomaksi. Julkaisutahti harveni kahteen numeroon vuodessa (lukuun ottamatta vuoden 1952 Olympia-numeroa). Vuonna 1954 ilmestyi enää pelkkä Joulu-Kurikka, joka jäi lehden viimeiseksi numeroksi.


title: Kotiteollisuus (täsmennyssivu)

text: Kotiteollisuus tarkoittaa seuraavia asioita:


title: Alushousut

text: Alushousut ovat housumainen alusvaate. Niitä käytetään suojaamaan päällyshousuja likaantumiselta sekä peittämään sukupuolielimet ja takamus häveliäisyys- ja soveliaisuussyistä. Alushousuja on useita erilaisia malleja sekä miehille että naisille. Alushousuja valmistetaan eri materiaaleista kuten puuvillasta, silkistä ja tekokuiduista. Miesten ja poikien alushousuja kutsutaan usein kansanomaisesti nimellä kalsarit tai kalsongit (ransk. "caleçon"). Naisten ja lasten alushousuja voidaan kutsua myös pikkuhousuiksi.


title: Alushousut

text: Useimmiten alushousut ovat lahkeettomat, mutta esimerkiksi boksereissa ja pitkissä alushousuissa on lahkeet. Myös naisten lantiohousuissa on lähinnä koristeena toimivat lahjeosat. Tyypillisesti alushousuihin kuuluu joustava vyötärönauha. Myös jalkojen aukoissa voi olla joustavuutta. Naisten alushousujen haarakiilassa on usein puuvillaa, jonka tarkoitus on imeä mahdollinen hiki ja valkovuoto itseensä ja tukea mahdollista kuukautissidettä tai pikkuhousunsuojaa. Naisten alushousuissa on usein koristeena rusetteja, kuvioita tai pitsiä; miesten alushousut tapaavat olla yksinkertaisempia ja koristelemattomia.


title: Alushousut

text: Vanhimmat tunnetuimmat alushousut ovat 1400-luvun lopulta peräisin olevat, Lengbergin linnasta Itävällan Tirolista löydetyt pitsistä ja pellavasta tehdyt naisten alushousut.


title: Alushousut

text: Suomessa alushousut ilmestyvät ensin säätyläisnaisen päälle 1800-luvulla. Alushousuja pidetään aluksi säädyttöminä ja liian miehisinä. Valmisalusasut 1800-luvulla olivat silkkiä tai ohutta batistia pitstikoristein ja kirjonnoin. Suurin osa naisista käytti itse tehtyjä, puuvillakankaasta ommeltuja paitoja ja housuja. Käytännöllisyys ja keveys tulivat alusvaatteisiin vasta 1900-luvulla.


title: Alushousut

text: 1900-luvun alussa todettiin muun muassa yleisesti olevan ”epäsiistiä ja terveydelle vahingollista” kulkea ilman alushousuja.


title: Alushousut

text: Stringit () edustavat liberaaleinta mallia naisten alusvaatteissa. Joissakin maissa malli on myös uima-asun alaosana. Tässä mallissa kangasmateriaalia on käytetty vähiten. Stringit on suunniteltu peittämään genitaalialue ja anus, mutta muut pakaran osat jäävät näkyviin. Stringien takaosa on yleensä narumainen ja etuosa pieni kolmio. Myös sivut yhdistyvät toisiinsa narulla tai ohuella kangaspalalla. Muuten stringien tyylit vaihtelevat lähes laidasta laitaan ja suurimmat erot ovat materiaaleissa.


title: Alushousut

text: Stringit ovat oikeastaan vanha vaatekappale, koska jo esi-isämme käyttivät tämän kaltaisia alapään asusteita. Nykyän osa alkuasukkaista ja heimokansoista käyttää stringejä muistuttavia asuja. Tänä päivänä stringit ovat esimerkiksi tanssijoiden asustusta.


title: Alushousut

text: Stringit nähdään myös seksikkäänä vaatekappaleena. Stringit eivät näy myöskään vaatteiden aina alta, jolloin alushousujen rajat esim eivät näy vaatteiden lävitse. Stringejä valmistetaan eri materiaaleista esimerkiksi polyamidia ja elastaania yhdistelmästä tai pitsistä.


title: Alushousut

text: Muita alushousumalleja ovat muun muassa lantiomalliset alushousut (hipsterit), bokserit, pitkät alushousut ja tekniset alushousut.


title: Linda di Chamounix

text: Linda di Chamounix on italialainen oopperasäveltä Gaetano Donizettin kolminäytöksinen melodraama, jonka libreton kirjoitti "Gaetani Rossi". Ooppera sai ensi-iltansa Itävallan Wienissä 19. toukokuuta 1842 ja esityspaikkana oli "Kärnthnertortheater".


title: Linda di Chamounix

text: Linda di Chamounix koki suuren menestyksen ja ensi-illan jälkeen se sai kaikkiaan 19 esitystä. Myös kritiikki oli yksimielinen oopperan tasosta. Wienin ja Pariisin esitysten jälkeen oopperaa esitettiin lukuisissa italialaisissa kaupungeissa ja 1800-luvun loppuun mennessä ooppera nähtiin lavanäytäntönä kaikkiaan 129 kertaa Italian eri oopperoissa. Näin oopperasta tuli tekijänsä yksi suosituimmista teoksista.


title: Linda di Chamounix

text: Ensimmäisessä 19. toukokuuta 1842 Wienissä nähdyssä esityksessä roolijako oli seuraava:


title: Linda di Chamounix

text: Toisessa 17. marraskuuta 1842 Pariisin Théâtre Italienissä nähdyssä esityksessä esiintyivät:


title: Linda di Chamounix

text: Oopperan tapahtumat sijoittuvat vuoteen 1769 ja paikkana on Ranskan kuninkaan Ludvig XV:n aika eli 1700-luvun puoliväli. Paikkana on nykyisin Ranskan ja Sveitsin rajalla sijaitseva Chamonix sekä Pariisi.


title: Otanmäen vaunutehdas

text: Otanmäen vaunutehdas on Kajaanin kaupunkiin kuuluvassa Otanmäen kylässä sijaitseva, Transtech Oy:n omistama, vuonna 1986 perustettu rautatievaunutehdas. Se rakennettiin Otanmäkeen työllistämään lakkautetun kaivoksen henkilöstöä.


title: Otanmäen vaunutehdas

text: Ajatuksena oli erityisesti myydä Neuvostoliiton rautatieministeriölle Suomen ja Neuvostoliiton valtioiden välisen bilateraalikaupan osana junavaunuja. Suunnitelmissa oli jopa 4 000 junanvaunun tuotanto vuosittain. Suunnitelmiin tuli äkkinäinen muutos 1990-luvun alussa bilateraalikaupan lakattua ja Venäjän talouden romahdettua.


title: Otanmäen vaunutehdas

text: Tehtaan perusti valtiollinen kaivos- ja teräsyhtiö Rautaruukki, jossa se kuului Rautaruukki Transtechille eli Rautaruukin kuljetusvälineryhmälle. Tehtaan omistajaksi tuli myöhemmin Transtech. Transtech Oy:n ajauduttua vaikeuksiin yhtiö myytiin vuonna 1999 espanjalaiselle Talgolle. Yhtiön toimintaa uhkasi tilausten puutteessa lopettaminen, kunnes maaliskuussa 2007 suomalainen sijoittajaryhmä ilmoitti ostavansa yhtiön osakekannan ja muuttavansa yhtiön nimen takaisin Transtech Oy:ksi.


title: Otanmäen vaunutehdas

text: Vuodesta 2015 alkaen Transtechin ja tehtaan pääomistaja on ollut tšekkiläinen kiskokaluston valmistamiseen keskittynyt konepajakonserni Škoda.


title: Otanmäen vaunutehdas

text: VR-Yhtymä on tilannut tehtaalta kaksikerrosvaunuja vuodesta 1998 alkaen. Vuonna 2006 VR tilasi 20 kappaletta uudenlaisia Edm-makuuvaunuja, ja myöhemmin vielä 20 vaunua lisää. Tehtaalta valmistui syksyllä 2013 Edo-ohjausvaunut. Otanmäestä on toimitettu VR:lle myös muita kaksikerrosvaunuja kuten DuettoPlus-ravintolavaunuja (ERd) ja 2. luokan matkustajavaunuja (Ed, Edb).


title: QuakeWorld

text: QuakeWorld on Id Softwaren tekemän pelin "Quake" päivitys, joka parantaa pelin moninpeliominaisuuksia (tärkeimpänä TCP/IP-tuki) erityisesti modeemipelaajien osalta pienentämällä vasteaikaa internetin pelipalvelimilla pelatessa. Nykyiset laajakaistayhteydet hyötyvät myös parannetusta verkkokoodista sekä pelifysiikasta.


title: QuakeWorld

text: Uutis- ym. sivustotQuakeWorld-clientit ja tietovarastot yms.QuakeWorld-yhteisö


title: Pauli Alankoja

text: Pauli Kalervo Alankoja (vuoteen 1967 Laiho; s. 1. elokuuta 1937 Turku) on laamannin arvonimen saanut turkulainen asianajaja, joka toimi vuosina 1992–1995 Suomen Asianajajaliiton puheenjohtajana.


title: Pauli Alankoja

text: Alankoja valmistui oikeustieteen kandidaatiksi Turun yliopiston oikeustieteellisestä tiedekunnasta vuonna 1965 ja sai Turun hovioikeudelta varatuomarin arvon vuonna 1970.


title: Pauli Alankoja

text: Alankoja on Viron Asianajajaliiton kunniajäsen numero 1 vuodelta 1993 ja Ljufström–Laiho-sukuyhteisön kunniapuheenjohtaja vuodelta 2007. Hänelle on myönnetty Shanghain yliopiston mitali vuonna 1995 ja laamannin arvonimi vuonna 1996.


title: Pauli Alankoja

text: Alankoja on julkaissut "Maarian pitäjän Suikkilan kartanon historian" ja toimittanut "Sosiaalineuvos Saima Suomisen elämäkerrallisia muistiinpanoja" vuonna 2002. Vuonna 2006 hän julkaisi omakustanteena sukuromaanin "Ratsumies ja torpantyttö".


title: HII

text: HII voi tarkoittaa


title: Erkki Salmi

text: Erkki Mikael Salmi (kirjailijanimi Erkki-Mikael) (19. joulukuuta 1924 Viipuri – 14. syyskuuta 1979 Helsinki) oli suomalainen toimittaja, pakinoitsija ja kirjailija.


title: Erkki Salmi

text: Salmi pääsi ylioppilaaksi 1945 ja oli toimittajana Helsingin Sanomissa 1946–1955. Tämän jälkeen hän toimi Yhteismainoksen johtajana 1955–1958 ja sitten Markkinointi Viherjuuren varatoimitusjohtajana.


title: Erkki Salmi

text: Salmi kirjoitti 1950-luvun puolivälistä lähtien säännöllisesti pakinoita Apu-lehteen. Näiden pakinoiden vakiohenkilöitä olivat Samuel Väsy ja Isaskar Keturi. Pakinoita julkaistiin myös useina kirjoina.


title: Erkki Salmi

text: Erkki Mikael Salmi oli 1960-luvulla myös usein nähty kasvo television viihdeohjelmissa. Samuel Väsyn perheestä tehtiin vuonna 1965 neljän jakson televisiosarja, jossa Salmi itse toimi kertojana. Hän toimi myös muun muassa "Jatkoaika"-keskusteluohjelman yhtenä juontajana 1967–1968.


title: NS Jamal

text: NS Jamal () on Venäjän federaation Arktika-luokan ydinkäyttöinen jäänmurtaja. Se on nimetty luoteis-siperialaisen Jamalin niemimaan mukaan. Nimi tarkoittaa maan loppua nenetsin kielessä. Se on 12. pinta-alus, joka on saavuttanut Pohjoisnavan.


title: NS Jamal

text: Aluksen köli laskettiin Leningradissa 1986 ja se laskettiin vesille lokakuussa 1992 Neuvostoliiton lakkauttamisen jälkeen.


title: NS Jamal

text: Alus on varustettu kaksoisrungolla. Ulompi runko on 48 mm paksua levyä jäävyöhykkeellä ja 25 mm paksua muualla, ja se on pinnoitettu polymeerillä kitkan pienentämiseksi. Sisemmän ja ulomman rungon välinen tila toimii säiliönä painolastivedelle, jota voidaan pumpata paikasta toiseen, jotta laiva kallistelisi jäänmurron helpottamiseksi. Jäänmurtoa helpottaa myös ilmapuhallusjärjestelmä, joka pumppaa 24 kuutiometriä ilmaa sekunnissa 9 metriä pinnan alapuolelle. Jamal voi murtaa jäätä joko etuperin tai takaperin kulkien.


title: NS Jamal

text: "Jamalilla" on yksi helikopteri ja useita veneitä. Aluksella on radio- ja satelliittiviestintäjärjestelmät, jotka huolehtivat suunnistuksesta sekä puhelin-, faksi- ja sähköpostipalveluista. Mukavuuksiin kuuluu suuri ruokasali, johon voi sijoittaa kaikki sata matkustajaa yhdellä kertaa, kirjasto, matkustajien oleskelutila, luentosali, lentopallokenttä, kuntosali, lämmitettävä uima-allas, sauna ja sairasosasto. Murtajalla on 50 matkustajahyttiä ja -sviittiä, joissa kaikissa on WC, näköala ulos, televisio ja kirjoituspöytä.


title: NS Jamal

text: "Jamal" ei ole koskaan hoitanut kauppa-aluksien avustamista, vaan se on kuljettanut matkustajia Pohjoisella jäämerellä. Alus teki matkan pohjoisnavalle juhlistaakseen vuosituhannen vaihdetta.


title: Jalkapallo kesäolympialaisissa 1992

text: Vuoden 1992 kesäolympialaisten jalkapalloturnaus järjestettiin 24. heinäkuuta – 8. elokuuta 1992. Turnaukseen osallistui 16 maata.


title: Jalkapallo kesäolympialaisissa 1992

text: Turnauksen voitti isäntämaa Espanja. Edellisen kerran isäntämaa oli voittanut jalkapallon olympiaturnauksen vuonna 1908, jolloin Iso-Britannia voitti jalkapallon olympiaturnauksen. Hopeaa saavutti Puola ja pronssia Ghana. Ghana oli ensimmäinen afrikkalainen mitalisijoille yltänyt maa.


title: Jalkapallo kesäolympialaisissa 1992

text: Vuoden 1992 olympialaisten jalkapalloturnaukseen selviytyi karsintojen kautta 15 maata. Isäntämaa Espanja selviytyi kisoihin ilman karsintoja. Muut paikat jakaantuivat siten että Euroopan karsinnoista kisoihin selviytyi 4,5 maata, Etelä-Amerikasta 2, Pohjois- ja Keski-Amerikasta 2, Afrikasta 3, Aasiasta 3 ja Oseaniasta 0,5. Euroopan ja Oseanian kesken jaetun paikan sai Australia.Turnauksen paras maalintekijä oli Puolan Andrzej Juskowiak seitsemällä maalillaan.


title: Kaarlo Ståhlberg

text: Kaarlo Ludvig Ståhlberg (s. 5. syyskuuta 1933 Oulu) on suomalainen juristi.


title: Kaarlo Ståhlberg

text:
Ståhlbergin vanhemmat ovat professori Kaarlo Ståhlberg ja Kerstin o.s. Hjelt.
Hän valmistui lainopin kandidaatiksi 1957, lakitieteen lisensiaatiksi 1960 ja oikeustieteen tohtoriksi 1965. Varatuomarin arvon hän sai 1960.


title: Kaarlo Ståhlberg

text: Ståhlberg on toiminut esittelijänä vakuutusoikeudessa ja Helsingin hovioikeudessa 1960-luvun alussa. Hän siirtyi yliopistolle edeten Helsingin yliopiston rikosoikeuden apulaisprofessoriksi. Vuonna 1967 hän siirtyi asianajajaksi. Välillä vuosina 1970–1973 hän oli eduskunnan oikeusasiamies. Vuonna 1978 hänet nimitettiin vasta perustetun Rovaniemen hovioikeuden ensimmäiseksi presidentiksi. Vuonna 1988 hän siirtyi Helsingin hovioikeuden presidentiksi, josta jäi eläkkeelle 1993.


title: Kaarlo Ståhlberg

text: Ståhlbergilla on ollut lukuisia ammatillisia luottamustehtäviä. Hän on toiminut sekä Suomen Asianajajaliiton (1976–1978) että Suomen Tuomariliiton (1980–1982) puheenjohtajana.


title: Kaarlo Ståhlberg

text: Ståhlbergin puoliso on Mirja Airi Irmeli o.s. Rosenlöf, lapset ovat Karla, Pauli Kaarlo Juhani (1959) ja Kaarina. Presidentti Kaarlo Juho Ståhlberg oli hänen isoisänsä.


title: Sagittarius A*

text: Sagittarius A* (luetaan: "aa-tähti") (lyh. Sgr A*) on Jousimiehen (Sagittarius) tähdistössä sijaitseva kirkas ja erittäin kompakti radiolähde eli radiosäteilyä lähettävä taivaankappale. Se on osa laajempaa radioaaltojen aallonpituudella kirkasta taivaan aluetta, joka tunnetaan Sagittarius A:na. Tutkimalla tähtien liikettä Sgr A*:n ympärillä kohteen massaksi on saatu määritettyä 4 miljoonaa Auringon massaa. Kaikki tämä massa sijaitsee alueella, joka on halkaisijaltaan korkeintaan kolmanneksen maan ja auringon välimatkasta, mikä kohteen luonnetta pohdittaessa sulkee käytännössä pois kaikki muut mahdollisuudet supermassiivista mustaa aukkoa lukuun ottamatta.


title: Sagittarius A*

text: Kohteen lähettämän radiosäteilyn spektrin perusteella säteilyn voidaan päätellä syntyvän mustaan aukkoon syöksyvän kaasun muodostamassa kertymäkiekossa sekä aukosta poispäin suuntautuvissa suihkuissa. Vastaavia kohteita tunnetaan myös muista galakseista, millä perusteella Sagittarius A*:n katsotaan olevan Linnunradan keskustassa sijaitseva musta aukko.


title: Sukupuolisuhteet entisajan Suomessa

text: Tämä artikkeli käsittelee seksuaalisuuteen ja seksuaalisiin suhteisiin liittyviä tapoja, käytäntöjä, uskomuksia ja asenteita Suomessa ja Karjalassa ennen 1800- ja 1900-lukujen taitteen tienoilla tapahtunutta suurta kulttuurillista murrosvaihetta, perinteisen talonpoikaiskulttuurin hajoamista. Tästä murroksesta lähtien seksuaalisuuteen liittyvät ja monet muut kulttuuri-ilmiöt ovat olleet hyvin erilaisia kuin aikaisemmin. Tässä artikkelissa esitellyt ilmiöt ovat nykypäiviin mentäessä joko tyystin kadonneet tai muuttaneet huomattavasti muotoaan.


title: Sukupuolisuhteet entisajan Suomessa

text: Seksisuhteita koskevat tiedot ovat pääasiassa kristilliseltä ajalta. Ei tiedetä juuri mitään siitä millainen oli seksuaalimoraali ja millaisia seksisuhteita ylläpidettiin Suomessa ennen kristinuskon vaikutusta. Luultavasti pitkäaikaisia avioliittoja kuitenkin solmittiin, kuten monissa muissakin esikristillisissä kulttuureissa, myös suomalaisten kielisukulaisten parissa.


title: Sukupuolisuhteet entisajan Suomessa

text: Lempi tarkoittaa nykyisin rakkautta. Vanhassa, alkuperäisessä merkityksessä lempi oli toisaalta arvaamattomaksi koettu voima, joka hallitsi ihmistä, ja sai aikaan seksuaalisen halun ja kiintymyksen. Lemmen ajateltiin vievän järjen ja voivan johtaa ihmisen rappioon ja typeriin tekoihin. Toisaalta taas lemmellä tarkoitettiin taipumusta tai onnea houkuttaa hyviä kumppaniehdokkaita. Lemmettömyys taas merkitsi, ettei hyviä kumppaniehdokkaita tullut vastaan. Monet nuoret ja naimattomat yrittivät nostaa lempeään taikuudella, jotta olisivat päässeet hyviin naimisiin.


title: Sukupuolisuhteet entisajan Suomessa

text:
Viimeistään kristinuskon omaksumisen myötä vaatimus naimattoman naisen (paitsi lesken) neitsyydestä tuli voimakkaaksi Suomessa, kuten muuallakin kristillistyneessä Euroopassa. Tytön oli vaikea päästä hyviin naimisiin, jos hänen arveltiin maanneen miehen kanssa. Jo pelkkä syytös siveettömyydestä saattoi vahingoittaa tytön mainetta ja mahdollisuuksia avioliittoon. Kyläyhteisöissä saattoi levitä helposti juoruja jonkun henkilön siveettömyydestä, joten maineestaan piti pitää huolta. Tytöt ovat lauluissaan valittaneet, miten kylän akat ovat aiheettomilla juoruillaan pilanneet heidän maineensa. Kansantarinoissa avioliiton ulkopuolista seksiä harjoittaneita tai sellaisesta syytettyjä tyttöjä on solvattu, karkotettu tai tuomittu kuolemaan. Naisten kerrotaan tappaneen äpärälapsia, jotta heidän seksisuhteensa ei paljastuisi. ("katso:"ihtiriekko) Myös tytön tai toisen vaimon maanneelle tai siitä syytetylle miehelle on joissain tarinoissa käynyt pahasti, jopa henki on voinut mennä. Tämän runon laulaneelle tytölle neitsyyden menetys oli vakava ongelma:
Myös miehen koskemattomuutta arvostettiin. Tässä karjalaisessa runossa pojan vanhemmat kehuvat, ilmeisesti morsian-ehdokkaan vanhemmille, että poika on koskematon:
Kuten monista muistakin ongelmista, myös seksuaalisesta siveettömyydestä on voitu syyttää pahoja henkiolentoja. Tässä karjalaisessa runossa poika syyttää pilaamisestaan kristinuskon Pirua:
Alun perin sana seurustelu tarkoitti kohteliaisuuteen ja toveruuteen liittyvää sosiaalista kanssakäymistä, yleensä seurueen viihdyttämistä keskustelulla. Tässä seurustelulla tarkoitetaan kuitenkin seksuaalista esiaviollista yhdessäoloa.


title: Sukupuolisuhteet entisajan Suomessa

text: Julkinen pojan ja tytön seurustelu ennen avioliittoa oli vaikeaa, usein jyrkästi tuomittua ja paheksuttua aina 1900-luvun alkupuolelle saakka. Nuorilla oli kuitenkin joitakin ainakin osittain hyväksyttyjä tapoja tavata vastakkaista sukupuolta jo ennen virallista kosintaa. Näissäkin tapauksissa seurustelun tarkoitus oli löytää sopiva aviopuoliso; se ei siis itsessään ollut tavoiteltava parisuhteen muoto. Mahdollisuuksia tavata vastakkaista sukupuolta tarjosivat esimerkiksi tanssiaiset, keinuille kokoontuminen, valvojaiset (esimerkiksi mallassaunan tai tervahaudan), käsityökisat ja leikkihäät. Eräs leikkihäiden muoto, Jumin häät oli nuorison kokoontuminen, jossa monet parit nukkuivat samassa tilassa ja vartioivat toistensa siveyttä.


title: Sukupuolisuhteet entisajan Suomessa

text: Eräs seurustelun muoto oli yöjuoksu, tosin sitä ei aina hyväksytty. Yöjuoksu, yöstely eli yöjalassa käynti tarkoitti sitä, että pojat vierailivat kesäöisin aitoissa tai muissa ulkorakennuksissa, joissa tytöt nukkuivat. Usein nuoret tällöin nukkuivat vierekkäin, mutta tarkoitus oli, että vaatteet pysyivät päällä. Toiminta oli ainakin nuorten keskuudessa osittain hyväksyttyä, sillä se oli usein tiukkojen normien säätelemää. Joskus normit säätelivät jopa sitä, miten kylkeä sai kääntää. Joissain tapauksissa toiset nuoret vahtivat, ettei mitään siveetöntä tapahdu. Toimintaa selitettiin sillä, että pojat tarkastelivat tyttöjen käsitöitä, jotta tietäisivät, kenestä tulee hyvä vaimo. Toiminta leimautui kuitenkin jossain vaiheessa siveettömäksi, ja yhteisöt alkoivat suhtautua siihen torjuvasti. Tämän jälkeen tytöt eivät voineet päästää poikia luokseen maineensa menettämisen pelossa, ja perinne alkoi kuihtua.


title: Sukupuolisuhteet entisajan Suomessa

text: Nykyisin tunnetut perinteiseen talonpoikaiskulttuuriin kuuluneet hyväksytyt tavat tutustua vastakkaisen sukupuolen edustajiin muuten kuin virallisen puolisoehdokkaan tarkastustilaisuuden aikana, olivat kuitenkin kaikki melko uusia perinteitä. Niistä suurin osa tuli Suomessa tunnetuksi vasta 1700- tai 1800-luvuilla. Niitä ennen esiaviollista seurustelua ei juuri voinut tapahtua kuin salaa.


title: Sukupuolisuhteet entisajan Suomessa

text: Ainoa yleisesti hyväksytty seksuaalinen suhde oli avioliitto. Vanhemmilla, suvulla ja jopa paikallisyhteisöllä oli usein omat mielipiteensä siitä, kenen kanssa pojan tai tytön tulisi mennä naimisiin, mutta viime kädessä nuori yleensä päätti itse ketä kosi tai kenen kosinnan hyväksyy. Vanhempien oli helpompaa ja sallitumpaa estää lapsensa toivoman avioliiton toteutuminen kuin pakottaa lapsensa tahtonsa vastaiseen avioliittoon. Vaikka nuorella oli usein päätäntävalta, niin käytännössä oman ja suvun maineen takia täytyi kuitenkin valita monella tavalla ”oman tasoinen” puoliso. Häpeä yhteisön silmissä olisi melkein pahinta mitä voi käydä, joten siihen ei hevin ollut varaa. Häpeällistä oli varsinkin naida alemmasta yhteiskuntaluokasta tai huonomaineinen henkilö. Katsottiin puoliso-ehdokkaan eduksi, jos hän suoriutui hyvin omalle sukupuolelleen sopivista töistä – laiskuutta tai taitamattomuutta katsottiin pahalla. Myös lesken naimista pidettiin joskus häpeällisenä tai alistuvana, varsinkin pojalle, joka nai leski-akan. Vaikka virallisen käsityksen mukaan leski ei ollut enää sidottu kuolleeseen puolisoonsa, voitiin kuitenkin näin kokea kansan parissa. Lesken nainut sekaantui tavallaan toisen miehen tai naisen kumppaniin, varsinkin, kun vainajan ei uskottu olevan tyystin poissa, vaan hän saattoi hyvinkin vielä tarkkailla tilannetta.


title: Sukupuolisuhteet entisajan Suomessa

text: Ulkonäölläkin oli merkitystä varsinkin nuoremmille, ja voitiin ajatella, että itseään selvästi huonomman näköisen naiminen olisi pahaksi maineelle. Koska maine syntyi yhteisön silmissä, myös kumppanin ulkonäön kannatti olla sellainen, että yhteisö pitäisi sitä sopivana. Melko yleisissä lemmennostatus-loitsuissa ja eräissä kansanlauluissa valitetaan ja ihmetellään, miksi paljon huonommatkin naiset naitiin ”naimavuonna”, mutta ei tätä kelvollista naista. Samalla luetellaan erilaisia huonoina pidettäviä ominaisuuksia. Näitä ovat esimerkiksi ”halpuus” ja köyhyys, ja ulkonäön osalta esimerkiksi "nasanenä" eli nöpönenä, "jormunaama" (”viirunaama”), viirut silmät ja "mustuus". Mustuudella voitiin tarkoittaa joko tummaa hipiää tai hiuksia tai yleistä surkeutta tai synkkyyttä. Esimerkki laulusta, jossa on tämä aihe:


title: Sukupuolisuhteet entisajan Suomessa

text:
Yleisen käsityksen mukaan entisaikaan ihailtiin uhkeutta ja jopa jonkin asteista lihavuutta. On esitetty erilaisia näkemyksiä siitä, miten rasvakudokseen eri aikoina ja eri kulttuureissa on suhtauduttu. Suomalaisessa kansanperinteessä sopivasta vartalosta on erilaisia käsityksiä. Tyttöjen omissa kehuskelu-lauluissa ihailtavina ominaisuuksina pidettiin pikemminkin notkeutta, pituutta ja siroutta, ja omaa vartaloa verrattiin siroihin puihin, koivuun ja pihlajaan. Vaimoa hakevien miesten kerrotaan haluavan pisimmän ja vaaleimman, kuten tässä runossa:
Langanlaihuutta ei kuitenkaan arvostettu, sitä pidettiin nälän, sairauden tai nuoruuden (kasvuiän) merkkinä. Esimerkiksi pahasta Joukahaisesta kerrotaan pilkalliseen sävyyn, että hän oli laiha, tietämätön ja nuori verrattuna suureen tietäjään Väinämöiseen. Käytännölliset käsitykset saattoivat tukea kauneuskäsityksiä uhkeampaa ulkomuotoa. Kertomuksissa äidit syöttivät ja lihottivat tyttäriään ennen näiden häitä, jotta näistä tulisi tomeria ja hedelmällisiä emäntiä.


title: Sukupuolisuhteet entisajan Suomessa

text: Mahdollisuudet tutustua mahdollisiin puolisoihin ennen avioliittoa olivat vähäiset, joten nuori saattoi joutua valitsemaan suosikkinsa vain kuulopuheiden tai ulkonäön perusteella, joskus jopa näkemättä tätä lainkaan. Avioitunut nainen muutti sulhasensa kotiin ja hänestä tuli sulhasen sukua. Nainen on siis yleensä avioliiton kautta vaihtanut sukuaan, eli sukulinjat ovat olleet patrilineaariset.


title: Sukupuolisuhteet entisajan Suomessa

text: Seuraavissa kappaleissa esitellään vaihe vaiheelta niitä käytäntöjä ja seremonioita, joiden kautta nuori pari yleensä päätyi avioliittoon.


title: Sukupuolisuhteet entisajan Suomessa

text: Perinteisessä sukuyhteisöissä oli yleistä, että poika pyysi vanhemmiltaan, että he kävisivät kosimassa hänelle vaimoksi tiettyä tyttöä. Koska tutustuminen tyttöihin oli vaikeaa tai jopa lähes mahdotonta, saattoi poika joutua valitsemaan mieleisensä lähinnä kuulopuheiden perusteella.


title: Sukupuolisuhteet entisajan Suomessa

text: Jos vanhemmat suostuivat pojan pyyntöön, lähetettiin tytön taloon kosioväki, jossa oli suvun edustajia ja usein myös kokenut puhemies, joka oli erikoistunut kosintaan. Sulhanen saattoi olla kosioväen mukana, mutta ei välttämättä.


title: Sukupuolisuhteet entisajan Suomessa

text: Kosinta oli monimutkainen tilaisuus. Sulhasen edustajat saattoivat esitellä ja kehua sulhasta. Kosittu tyttö vastasi joko suoraan sanomalla tai jonkin rituaalisen teon avulla. Tytön mielipide ratkaisi yleensä asian, mutta sukulaiset ja muut paikallaolijat saattoivat vaikuttaa tytön mielipiteisiin. Usein tilaisuudesta tuli julkinen juhla, johon kokoontui ulkopuolisia. Ulkopuoliset saattoivat kertoa julki, mitä tietävät sulhasesta tai morsiamesta tai näiden suvuista. Näin voitiin saada tietää myös sellaisia asioita, mitä ei muuten olisi tullut tietoon. Tilaisuuden julkisuus osaltaan varmisti, ettei kumppaniehdokkaan maineessa ollut vikaa.


title: Sukupuolisuhteet entisajan Suomessa

text: Tuppikosinta oli tästä poikkeava tilaisuus, jossa ei ollut mukana kosioväkeä. Siinä naimaikäiset tytöt kerääntyivät juhlapäivänä kirkolle, jokaisella mukanaan eräänlainen tuppi. Tyttöä saattoi olla valvomassa kaaso. Naimaikäiset pojat tulivat katsomaan tyttöjä, ja poika laittoi haluamansa tytön tuppeen puukkonsa. Noin viikon kuluttua poika kävi tytön kotona katsomassa miten kosintaan on vastattu. Jos puukko oli perheen ruokailuvälineiden joukossa, oli kosinta hyväksytty. Jos puukko oli lyöty ovenpieleen tai eteisen seinään, oli vastaus kieltävä.


title: Sukupuolisuhteet entisajan Suomessa

text: Kun tyttö oli suostunut kosintaan, kihlaus tapahtui joko heti tai myöhemmässä kihlajaisjuhlassa. Kihlaus tarkoitti alun perin panttien eli kihlojen vaihtamista sukujen välillä. Kihla oli jokin summa rahaa, jonka suku menetti, jos perui häät. Jos järjestettiin erillinen kihlajaisjuhla, siinä voitiin vielä neuvotella ja perua häät melko yksinkertaisesti. Häiden varmistamiseksi sulhasen edustajat saattoivat joutua käymään useasti morsiamen suvun luona neuvottelemassa ja suostuttelemassa eli "liitoilla".


title: Sukupuolisuhteet entisajan Suomessa

text: Karjalassa tyttö saattoi ottaa useammalta pojalta kihlat, ja valita sitten kihlatuista parhaat. Kihlojen määrällä mitattiin ja vertailtiin tyttöjen suosiota. Voitiin olettaa, että paremmalla tytöllä oli enemmän kihloja. Karjalassa häiden toteutumista pidettiinkin joskus varmana vasta kun hääpäivä oli sovittu.


title: Sukupuolisuhteet entisajan Suomessa

text: Kihlajaisten yhteydessä on perinteisimmissä kulttuurin muodoissa vielä 1800-luvulla annettu morsiamen suvulle "pääraha" ikään kuin maksuna morsiamesta. Toisaalta myöhemmin häiden yhteydessä on morsiamen mukaan annettu myötäjäiset eli naisen perintö. Myötäjäiset olivat naisen omaisuutta, mutta lopulta ne siirtyivät sulhasen suvulle perintönä.


title: Sukupuolisuhteet entisajan Suomessa

text: Myös pojan suku halusi tietää, millainen vaimo morsiamesta tulisi. Tätä varten voitiin järjestää virallinen toimitus. Joillain Suomen alueilla morsianta on voitu ”lainata” jo ennen häitä sulhasen taloon noin viikon koeajalle. Tänä aikana morsiamen on täytynyt osoittaa pystyvänsä naisten töihin ja olevansa luonteeltaan sopiva.


title: Sukupuolisuhteet entisajan Suomessa

text: Kuulutusjuhla eli kuulutukset oli tilaisuus, jossa kihlautunut hääpäri meni papiston kuulusteluun edustajat mukanaan, ja liitto virallistettiin julkisesti. Vuoden 1686 asetuksen mukaan pappien piti tutkia kuulutustilaisuudessa, miten hyvin pari hallitsee kristilliset opit. Tilaisuudessa tutkittiin myös parin lukutaito. Rippikouluopetuksen vakiinnuttua 1700-luvulla rippikoulun selvittämisestä tuli naimisiin pääsyn ehto. Rippikoulussa opeteltiin luku- ja kirjoitustaitoa ja kristinoppia, joten kuulutustilaisuudessa ei enää tarvinnut kuulustella.


title: Sukupuolisuhteet entisajan Suomessa

text: Kansan näkemyksen mukaan avioliitto alkoi jo kuulutuksista, koska niiden jälkeen ei kumpikaan osapuoli enää voinut kunnialla perääntyä. Kirkon näkemyksen mukaan avioliitto alkoi kuitenkin vasta häätilaisuudesta ja tarkemmin hääyönä tapahtuvasta yhdynnästä. Siitä lähtien kun oli varmaa, että avioliitto toteutuu, naista on voitu sanoa antilaaksi; nimitys tulee siitä, että hänet annetaan suvustaan pois.


title: Sukupuolisuhteet entisajan Suomessa

text: Hääjuhlat alkoivat siitä, kun sulhasen suku eli "noutoväki" tai "sulhasväki" lähti matkalle morsiamen kotiin hakemaan morsianta. Lähtiessä sulhasta on rituaalinomaisesti neuvottu ja puettu.


title: Sukupuolisuhteet entisajan Suomessa

text: Karjalaisen perinteen mukaan sulhasen suvun saavuttua morsiamen kotona pidettiin läksiäiset. Läksiäisten aamuna morsian oli käynyt morsiussaunassa ja hänet oli "itketetty". Itketys oli toimitus, jossa morsiamen kuului surra entistä sukuaan ja kotiaan, jotka pian menettäisi, ja omaa kurjaa kohtaloaan. Itketyksen merkityksestä on monia käsityksiä, erään niistä mukaan morsianta itketettiin, jotta hän ei odottaisi liikoja avioliitoltaan, ja yllättyisi iloisesti. Itketyksessä laulettiin itkuvirsiä. Morsianta myös neuvottiin avioliiton tiellä.


title: Sukupuolisuhteet entisajan Suomessa

text: Kun sulhanen saapui morsiamen suvun taloon, morsiamen vanhemmat rituaalisesti tarkastivat hänen ulkonäkönsä vielä kerran, ja useimmiten kehuivat sitä. Esimerkiksi sulhon silmien väri on voitu muka tässä vaiheessa vasta huomata, ja se ilmaistiin laulaen. Tilaisuuden jälkeen morsian eli antilas lähti noutoväen ja usein myös oman sukunsa mukana miehen suvun taloon eli miehelään. Miehelässä pidettiin varsinaiset hääpidot. Kun morsian saapui sulhasen taloon, sulhasen sukulaiset tarkastivat rituaalisesti morsiamen ulkonäön.


title: Sukupuolisuhteet entisajan Suomessa

text: Keski-ja Etelä-Suomessa häät olivat usein kylähäät, koko kyläyhteisön pitojuhla. Myös kylähäissä sulhasen suku haki morsiamen sulhasen taloon. Hääateria syötiin jo morsiamen luona. Sekä morsiamen että sulhasen luona voitiin tanssia häätanssit.


title: Sukupuolisuhteet entisajan Suomessa

text: Varsinkin Savossa ja Karjalassa hääjuhliin kuului vielä "vuoteeseenvienti". Nuoripari vietiin vuoteeseen juhlallisin menoin, ja heiltä voitiin riisua muutamia vaatteita. Hääpari voitiin vielä peitellä sänkyyn, mutta heidät jätettiin rauhaan hääyöksi, kuten muuallakin Suomessa. Kirkon näkemyksen mukaan hääyönä nuoren parin kuului olla ensi kertaa yhdynnässä, sillä se olisi lopullinen varmistus avioliitolle.


title: Sukupuolisuhteet entisajan Suomessa

text: Kristillisellä ajalla avioliitto on ollut yksi tärkeimmistä elämän päämääristä, tosin naiselle avioliittoon pääseminen oli vielä tärkeämpää kuin miehelle. Poikamiehenä elämistä ei pidetty aivan niin pahana kuin vanhana piikana elämistä. Tämä saattoi johtua osittain siitä, että naisen hedelmällinen ikä oli lyhyempi, osittain taas siitä, että naimattomien naisten pelättiin tekevän siveettömyyksiä. Lapsien saaminen ja suvun jatkaminen kuului olennaisena osana avioliittoon. Pitkään lapsettomina elävillä pariskunnilla voitiin arvella olevan ongelmia seksuaalisen kyvykkyyden kanssa, ja tämä oli hyvin kielteinen leima, jota juuri kukaan ei halunnut.


title: Sukupuolisuhteet entisajan Suomessa

text: Lapset oli tarkoitus kasvattaa kotona aina siihen asti, kun he avioituivat. Tyttölapset ”annettiin” toisiin sukuihin morsiamiksi, poikalapset tai yksi heistä taas peri kotitilansa, ja hänen morsiamensa muutti sinne. Siitä lähtien kun nuori pari avioitui ja muutti sulhasen kotiin, heistä tuli taloon nimellisesti uusi isäntä ja emäntä. Käytännössä sulhasen vanhemmilla, vanhalla isännällä ja vanhalla emännällä, säilyi kuitenkin vielä paljon valtaa, ja sitä siirtyi pikkuhiljaa nuorelle parille heidän kypsyessään tehtäviinsä, ja vanhan pariskunnan vanhetessa. Kansantarinoissa ja itkuvirsissä anopin on kerrottu määräilleen ja suorastaan orjuuttaneen poikansa uutta morsianta. Näihin päiviin elänyt kansanperinne tietääkin anopit sietämättömiksi.


title: Sukupuolisuhteet entisajan Suomessa

text: Koska ainakin yksi poika perusti perheen samaan talouteen, missä hänen vanhempansa jo asuivat, usein samassa taloudessa ja useimmiten myös saman katon alla eli monta sukupolvea. Tällaista perhettä kutsutaan suurperheeksi.


title: Sukupuolisuhteet entisajan Suomessa

text: Seksuaalinen kyvyttömyys katsottiin vakavaksi ongelmaksi miehelle, joka oli melko nuori, ja jolla ei ollut vielä riittävästi jälkeläisiä. Kyvytön nuori mies menetti tavallaan miehisyytensä ja siihen liittyvän kunnian samaan tapaan kuin hedelmätön nuori nainen menetti osan naiseuttaan.


title: Sukupuolisuhteet entisajan Suomessa

text: Seksuaalisen kyvyttömyyden ja haluttomuuden hoitoon käytettiin erilaisia taikatemppuja ja loitsuja, joissa usein puhutaan suoraan asiasta. Tässä miehen kykyä parantavassa loitsussa vedotaan Kalevanpoikaan, muinaiseen jättiläiseen:


title: Racer X

text: Racer X on yhdysvaltalainen heavy-/shred-/speed metal -yhtye. Yhtyeen perusti kitaristi Paul Gilbert vuonna 1985 Los Angelesissa, Kaliforniassa. Yhtyeen nimi tulee japanilaisen 1960-luvulta lähtien esitetyn Speed Racer -animesarjan henkilön nimestä.


title: Kiinan kansanpankki

text: Kiinan keskuspankkia nimitetään Kiinan kansanpankiksi (Zhōngguó Rénmín Yínháng, engl. People's Bank of China, lyhenne PBC tai PBOC). Sen massiivinen betonista ja lasista rakennettu pääkonttori sijaitsee Pekingissä muutaman kilometrin päässä Kielletystä kaupungista ja Taivaallisen rauhan aukiosta.


title: Kiinan kansanpankki

text: Kiinan kansanpankki perustettiin 1. joulukuuta 1948. Alun perin sen pääkonttori sijaitsi Hebein maakunnassa, josta se muutti Pekingiin 1949. Kiinan kansanpankki oli vuoteen 1978 Kiinan ainoa pankki, ja se vastasi myös liikepankeille kuuluvista tehtävistä. Vuonna 1980 kaupallisen pankin ominaisuudet erotettiin Kiinan kansanpankista, jolloin ne jaettiin neljälle itsenäiselle mutta valtion omistamalle pankille, jonka jälkeen 1983 Kiinan kansanpankki julistettiin keskuspankiksi.


title: Kiinan kansanpankki

text: Kiinan kansanpankin pääjohtaja on Zhou Xiaochuan. Pääjohtajan nimittää tai poistaa virasta Kiinan presidentti. Kiinan keskuspankilla on yli 2 000 alueellista konttoria, jotka toimivat sen alaisina ja valvovat oman alueensa kaupallisten pankkien toimintaa.


title: Kiinan kansanpankki

text: Kiinan keskuspankilla on maailman suurin valuuttavaranto. Sen valuuttavarannon arvo oli 2 800 miljardia Yhdysvaltain dollaria vuoden 2010 lopussa. Keskuspankki ei kuitenkaan julkaise tietoja mikä sen dollareiden osuus on valuuttavarannosta, mutta yleisesti sen on arvioitu olevan n. 80 %. Kiinan keskuspankin on hyväksytettävä rahapolitiikkansa päätökset maansa hallituksella.


title: Guggenheim-museo (Bilbao)

text: Bilbaon Guggenheim-museo on Solomon R. Guggenheimin säätiön ylläpitämä modernin taiteen museo Bilbaon kaupungissa Espanjan Baskimaalla. Se avattiin vuonna 1997.


title: Guggenheim-museo (Bilbao)

text: Museorakennuksen on suunnitellut kanadalais-yhdysvaltalainen arkkitehti Frank Gehry. Se sijaitsee Nerviónjoen rannalla 16 metriä kaupungin yleistä katutasoa alempana. Yksi rakennuksen sivuista on joen suuntainen, toinen lähes nojaa La Salve -siltaan. Museon ulkomuoto on erikoinen: sen seinät on päällystetty puolen millimetrin paksuisilla titaanilevyillä ja muodot ovat joustavia sekä kaarevia. Museo on suunniteltu kokonaan tietokoneella, sillä lujuuslaskelmia ei olisi voitu tehdä perinteisillä menetelmillä.


title: Guggenheim-museo (Bilbao)

text: Museo kiinnitti heti avautuessaan suurta kansainvälistä huomiota. Nykyään se on yksi Bilbaon tärkeimmistä nähtävyyksistä. Museon taidekokoelma koostuu Guggenheim-säätiön teoksista, jotka tarjoavat laajan katsauksen 1900-luvun kuvataiteeseen.


title: Guggenheim-museo (Bilbao)

text: Tutkimusten mukaan museo toi viiden ensimmäisen toimintavuotensa aikana Baskimaahan yli miljardi dollaria, enemmän kuin kymmenen kertaa museon rakennuskustannukset, sekä yli 190 miljoonaa dollaria paikallisina verotuottoina. Vuonna 2010 museo toi tuloja lähes 300 miljoonaa dollaria. Guggenheim Bilbaosta tuli toimintamalli monille muille talousvaikeuksissa kamppaileville kaupungeille.


title: Guggenheim-museo (Bilbao)

text: Vaikka soveltuvuustutkimuksia Guggenheimin kanssa on viime aikoina tehty eri puolilla maailmaa, vain yksi niistä, vuonna 2013 valmistunut Guggenheim Abu Dhabi, on toteutunut. Guggenheim-projektien ongelmana on pidetty sitä, että niin sanottu Bilbao-efekti (suuren kansainvälisen huomion saaminen heti avautuessa) on ollut vaikeasti toistettavissa.


Guggenheim-museo (Bilbao)


title: Maritta Viitamäki

text: Maritta Katarina ”Ruttu” Viitamäki (s. 4. marraskuuta 1952 Tampere) on suomalainen näyttelijä, joka muistetaan erityisesti Martan roolista Rauni Mollbergin elokuvassa "Maa on syntinen laulu" (1973).


title: Maritta Viitamäki

text: Ylioppilaaksi valmistunut Viitamäki opiskeli Suomen nuoriso-opistossa Mikkelissä vuosina 1971–1972. Mollberg löysi hänet "Maa on syntinen laulu" -elokuvan pääosaan Mikkelin satamasta 1972, jolloin Viitamäki oli kiinnitetty sisävesilaivan tarjoilijaksi. Hän valmistui vuonna 1973 alkaneelta Tampereen yliopiston kolmannelta näyttelijäkurssilta vuonna 1977 ja kiinnitettiin sen jälkeen Jyväskylän kaupunginteatteriin, josta hän eläköityi vuonna 2017. Viitamäki itse pitää tärkeimpinä esittäminään rooleina Peppi Pitkätossua, "Mustalaisleiri muuttaa taivaaseen" -näytelmän Rosalinan roolia sekä Nasua Nalle Puhista.


title: Maritta Viitamäki

text: "Maa on syntinen laulu" -elokuvan lisäksi Viitamäki on esiintynyt muissakin elokuvissa ("Antti Puuhaara", "Ystävät, toverit", "Pekko Aikamiespojan poikamiesaika", "Pekko ja poika", "Kulkuri ja joutsen") sekä televisiossa ("Siunattu hulluus", "Kätkäläinen").


title: Maritta Viitamäki

text: Ruttu-nimen Viitamäki sai Suomen nuoriso-opistossa opiskellessaan näyteltyään Seppo Juhani Ruotsalaisen kirjoittamassa näytelmässä ""Tavataan raastuvassa"" "Anna Anelma Ensilempi Impi Unelma Ruttu" -nimistä henkilöä.


title: Jalkapallon Euroopan-mestaruuskilpailut 1964

text: Vuoden 1964 jalkapallon Euroopan-mestaruuskilpailut järjestettiin Espanjassa 17.–21. kesäkuuta 1964, ja olivat järjestyksessään toiset. Kilpailut voitti kotijoukkue Espanja, joka löi loppuottelussa hallitsevan mestarin Neuvostoliiton maalein 2–1.


text: Turnaus pelattiin pudotuspelimuodossa, ja karsintoihin otti osaa 30 joukkuetta. Poliittiselta draamalta ei näissäkään kilpailuissa vältytty, kun Kreikka vetäytyi karsinnoista saatuaan vastustajakseen Albanian, jonka kanssa maa oli ollut virallisesti sodassa vuodesta 1912. Neuvostoliitto, Itävalta ja Luxemburg pääsivät suoraan neljännesvälieriin. Karsintaottelut pelattiin kaksiosaisina siten, että ottelupari kohtasi toisensa kertaalleen kummankin kotikentällä. Karsintojen neljä parasta joukkuetta pääsivät varsinaiseen lopputurnaukseen, jonka isäntä valittiin joukkueiden selvittyä. Karsintojen yllätyksestä vastasi Luxemburg, joka löi neljännesvälierissä Alankomaat yhteismaalein 3–2 (1–1 ja 2–1), ja puolivälierissä pelasi Tanskaa vastaan tasan 3–3 ja 2–2 ennen 1–0-tappiota uusintaottelussa.


text: Lopputurnauksen välierissä Neuvostoliitto löi Tanskan 3–0 ja Espanja Unkarin jatkoajalla 2–1. Espanjan oikeistolainen hallitus oli vetänyt joukkueensa vuoden 1960 kilpailujen karsinnoista sen saatua vastaansa Neuvostoliiton, mutta tällä kertaa kenraali Franco antoi joukkueen pelata. Madridin Santiago Bernabéulla pelattu loppuottelu päättyi lopulta 2–1 isäntien hyväksi. Voittomaalin teki Marcelino ottelun viime minuuteilla.


text: 2 maalia:1 maali:


title: Giovanni Verga

text: Giovanni Verga (2. syyskuuta 1840 Catania, Sisilia, Italia – 27. tammikuuta 1922 Catania, Sisilia, Italia) oli italialainen kirjailija, joka tuli tunnetuksi sisilialaista elämää kuvaavista teoksistaan.


title: Giovanni Verga

text: Verga oli kirjoilla Catanian yliopistossa lukemassa lakia, mutta käytti isältään saadut opiskelurahat ensimmäisen kirjansa julkaisemiseen.


title: Giovanni Verga

text: Verga kirjoitti aluksi historiallisia romaaneja. Hänen myöhemmät ja merkittävämmät teoksensa ovat realistisia. Vergan kuuluisin teos on novelli "Cavalleria rusticana" kokoelmassa "Vita dei campi". Pietro Mascagni sävelsi sen pohjalta oopperan. Luchino Viscontin elokuva "La terra trema" (1948, ) perustuu Vergan romaaniin "I Malavoglia".


title: Giovanni Verga

text: Verga muutti takaisin kotitaloonsa Sisiliaan vuonna 1894. Siellä hän kuoli aivoveritulppaan vuonna 1922.


title: Riding the Bullet

text: Riding the Bullet on vuonna 2004 tehty kauhuelokuva. Elokuva perustuu kirjailija Stephen Kingin e-kirjaan. Elokuvan on ohjannut Mick Garris.


title: Riding the Bullet

text: Elokuva kertoo nuoresta Alanista, joka on kiinnostunut kuolemasta ja kerran yrittänytkin itsemurhaa. Alan saa soiton äitinsä naapurilta, joka kertoo Alanin äidin sairastuneen vakavasti ja olevan parhaillaan sairaalassa. Alan ei omista omaa autoa, joten hänen täytyy liftata päästäkseen tapaamaan sairasta äitiään. Lopulta hänet ottaa kyytiin George-niminen mies, joka näyttää tietävän paljon Alanin menneisyydestä.


title: Sechuran kulttuuri

text: Sechura-kulttuuri on intiaanikulttuuri, joka kukoisti Sechuran alueella noin 400 eaa. - 600 jaa. Sechura on kaupunki Perun pohjoisrannikolla Sechuran aavikolla Piurasta noin 50 km etelään. Myöhemmin alueella vaikutti Moche ja Sicán 800–1300 jaa.


title: Alarik Valamo

text: Alarik Valamo (s.11. syyskuuta 1985 Savonlinna) tunnetaan tamperelaisen Bloodpit-yhtyeen nykyisenä rumpalina. Bloodpitiin Alarik liittyi vuonna 2002. Sitä ennen hän soitti Cosmophonik-nimisessä yhtyeessä. Musiikillisiksi innoittajikseen Alarik on maininnut muun muassa yhtyeet Smashing Pumpkins, Therapy?, Metallica, Nirvana, Queens of the Stone Age, Guns N' Roses ja Seattlen grungeyhtyeet.


title: Alarik Valamo

text: Lisäksi Alarik pelaa jalkapalloa puistofutissarjassa Dog's Ball -nimisessä jalkapallojoukkueessa muiden tunnettujen tamperelaisten muusikkojen lisäksi. Hän on toiminut (toimii) myös mallina.


title: The Lollipops

text: The Lollipops oli tanskalainen popyhtye, joka vaikutti 1960-luvulla ja sai suurta suosiota Ruotsissa ja Suomessa.


title: The Lollipops

text: Yhtyeen perustivat Kööpenhaminassa vuonna 1960 kun 10-vuotias Torben Lundgreen (s. 21.1.1950) ja hänen 9-vuotias veljensä Jørgen Lundgreen (s. 15.4.1951). Mukaan rumpaliksi pyydettiin heidän kaksi vuotta vanhempi serkkunsa Poul Petersen (s.30.8.1948), joka ei koskaan ennen ollut soittanut rumpuja.


title: The Lollipops

text: Lollipopsista tuli sensaatio Ruotsin silloisissa kansanpuistoissa ja Ruotsin Karusell-levy-yhtiö otti heihin yhteyttä. Vuonna 1963 kun Torben oli 13- ja Jörgen 12-vuotias levytettiin yhtyeen debyyttisingle, vanha Connie Francis numero "Lollipops Lips". Ruotsalainen merirosvoradio Radio Syd ryhtyi soittamaan singleä ahkerasti ja siitä tuli Ruotsissa nopeasti jonkinlainen hitti aiheuttaen jopa jonkinlaista fanihysteriaa länsinaapurissa. Tämä oli alkua veljesten kirjoittamille lukuisille levytyksille, jotka saivat innostusta mm. Beatleseilta, Billy J. Kramerilta ja useilta amerikkalaisilta garage-yhtyeiltä kuten The Knickerbockers. Nyt Lollipopsista oli tullut suosittu Ruotsissa, mutta suosio kotimaassa Tanskassa antoi odottaa.


title: The Lollipops

text: Seuraavasta levytyksestä "Do You Know" tuli suuri hitti Ruotsin Tio i Top -listoille ja levy sai hyvän vastaanoton nyt myös Suomessa. Ruotsiin perustettiin useita Lollipops Fan Clubeja ja mm. Malmön Clubiin kuului vuonna 1963 yli 25.000 jäsentä. Viimein 1964-1965 aikana yhtye sai esiintymisaikaa myös Tanskan Televisiossa (DR) ja suosio kotimaassakin alkoi kasvaa. Vuodesta 1965 lähtien yhtye teki pieniä hittejä Tanskassa mm. "Stop Before You Brake My Heart", "Ha Ha Ha - Hee Hee Hee", "A Freight Train To Boston" ja "Sussi Moore".


title: The Lollipops

text: Vuonna 1966 serkku Poul Petersen erosi Lolliposeista ja hänen tilalleen tuli rumpaliksi Henrik Lund Stoke Sect -yhtyeestä. Lollipopsia yritettiin markkinoida 1966 Englantiin ja Yhdysvaltoihin, kuitenkaan onnistumatta. Vuonna 1967 englantilainen yhtye Shiralee levytti Lollipopsin kappaleen "I'll Stay By Your Side". Lollipops teki vuoteen 1969 saakka Tanskassa useita singlelevytyksiä, mutta suosio alkoi pikku hiljaa hiipua.


title: The Lollipops

text: Vuonna 1989 Lundgreenin veljekset kokosivat yhtyeen uudelleen ja nimeksi otettiin ytimekkästi The New Lollipops. Mukaan tulivat Kim Gutman (kitara), Sören Berley (rummut), Chris Paulsen (basso) ja Birdie Hurns (kitara), mutta menestys jäi vaatimattomaksi.


title: The Lollipops

text: Yhtyeen menestyskappaleita Suomessa ja Ruotsissa olivat muun muassa "Do You Know (How Much I Love You)" ja "I'll Stay By Your Side". Jälkimmäisen kappaleen on suomalainen Hurriganes levyttänyt nimellä "I Will Stay" vuonna 1974. Sleepy Sleepers versioi "Do You Know (How Much I Love You)"-kappaleen humoristisessa hengessä nimellä "Mitä? / Muistatkos kuka kaivoon putosi" albumilleen The Mopott Show 1979.


title: Turun ylioppilastalot

text: Turun ylioppilastalot A, B ja C ovat kolme Turun yliopiston ylioppilaskunnan vuosina 1952–1960 rakennuttamaa kerrostaloa. Ne sijaitsevat Yliopistonmäen ja Turun kauppakorkeakoulun välissä. Talot siirtyivät vuonna 1966 vastaperustetun Turun ylioppilaskyläsäätiön peruspääomaksi.


title: Turun ylioppilastalot

text: Talo A ja siihen liittyvät ravintola ja uimahalli sekä talo C ovat valmistuneet vuosina 1952–1955, ja ne suunnitteli arkkitehti Erik Bryggman. Talo B valmistui 1959; sen suunnittelija on arkkitehti Olli Kestilä. Ensimmäisen talon peruskiven muurauksessa oli mukana muun muassa Naantalin Kultarannassa tuolloin kesää viettänyt tasavallan presidentti J. K. Paasikivi.


title: Turun ylioppilastalot

text: Ylioppilastaloja on saneerattu perusteellisesti 2010-luvulla. 11-kerroksisen C-talon korjaus valmistui 2010 ja B-talon 2013. A-talon remontti valmistui 2017.


title: Turun ylioppilastalot

text: Turun ylioppilastalot sisältyvät yhdessä Yliopistonmäen laitosrakennusten kanssa Museoviraston inventoimiin valtakunnallisesti merkittäviin rakennettuihin kulttuuriympäristöihin.


title: Turun ylioppilastalot

text: Ylioppilastaloissa on niiden valmistumisesta lähtien ollut sekä asuntoja että erilaisia opiskelijoiden käyttämiä tiloja, kuten liikunta- ja uimahallit, yliopiston osakuntien tiloja sekä opiskelijaruokala.


title: Turun ylioppilastalot

text: Turun uimahalli on Suomen neljänneksi vanhin uimahalli. Vastavalmistuneen ylioppilastalo A:n viereen alettiin rakentaa Turun ensimmäistä uimahallia vuonna 1953. Rahoitukseen osallistuivat ylioppilaskunta, kaupunki ja valtio. Uimahallin vihkiäiset pidettiin 9. toukokuuta 1954. Hallin allas on 25 metriä pitkä ja 10 metriä leveä. Uimahallissa on vain yksi sauna ja pukuhuone, joten miehille ja naisille on omat uintivuorot. Hallissa uitiin ensimmäiset 60 vuotta ilman uimapukuja.


title: Jörg Immendorff

text: Jörg Immendorff (14. kesäkuuta 1945 – 28. toukokuuta 2007) oli saksalainen taidemaalari. Immendorff kuului saksalaiseen niin sanottuun Junge Wilde -liikkeeseen. Hänen tunnetuimpiin maalauksiinsa kuuluu vuonna 1977 aloitettu 16-osainen sarja "Cafe Deutschland". Hänelle myönnettiin Bundesverdienstkreuz-ansiomitali vuonna 1998.


title: Jörg Immendorff

text: Immendorff opiskeli Düsseldorfin taideakatemiassa Joseph Beuysin johdolla. Hänestä tuli vuonna 1989 professori Städelschulessa (Frankfurt am Main) ja vuonna 1996 Düsseldorfin taideakatemiassa, josta hänet oli aiemmin opiskelijana erotettu.


title: Jörg Immendorff

text: Elokuussa 2003 Immendorff jäi kiinni kokaiinin hallussapidosta ja seksin ostosta. Hänet tuomittiin sakkoon ja yhdentoista kuukauden ehdolliseen vankeuteen. Viimeisinä vuosinaan Immendorff istui ALS-lihasrappeumataudin johdosta pyörätuolissa kykenemättömänä maalaamaan.


title: Kari Byron

text: Kari Elizabeth Byron (s. 18. joulukuuta 1974 Kalifornia, Yhdysvallat) on yhdysvaltalainen televisiopersoona ja taiteilija. Hän toimi avustajana Discovery Channelin Myytinmurtajat-ohjelmassa.


title: Kari Byron

text: Televisio-ohjelmassa Myytinmurtajat Kari Byron oli juontajana tiimijäsentensä Tory Bellecin ja Grant Imaharan kanssa, Kari oli myös avustamassa ohjelman pääjuontajia Adam Savagea ja Jamie Hynemania, joissakin myyteissä. Byron tuli Myytinmurtajiin työskenneltyään ensin Jamie Hynemanin M5 Industries yhtiössä. Kari oli ensimmäistä kertaa mukana ohjelmassa myytissä "tyhjiö lentokoneen vessassa". Varsinaisen juontajan roolin hän sai Myytinmurtajien toiselle tuotantokaudelle.


title: Kari Byron

text:
Taide ja kuvanveisto ovat tärkeä osa Byronin elämää. Hän on sanonut luovansa jonkinlaista taidetta joka päivä ja onkin todennut, että "Tulisin hulluksi jos en." Hän käyttää kuvanveistossaan materiaaleina löydettyjä esineitä, kuivuvaa muovailumassaa, akryyliä, puuta ja metallia. Myytinmurtajien suosion jälkeen hänen teoksensa eivät ole enää olleet mukana näyttelyissä. Hänen eskoisnäyttelynsä oli Anno Domini-galleriassa.Kari Byron valmistui Los Gotos High Schoolista ja lähti opiskelemaan elokuva- ja veistosalaa San Franciscon yliopistoon, valmistuen filmi- ja veistotaiteen kandidaatiksi 1998 ja sai arvosanaksi "magna cum laude". Seuraavan vuoden Kari vietti Etelä-Aasiassa enimmäkseen Himalajalla ja työsti samaan aikaan siellä taidetta.
Byron on naimisissa taiteilija Paul Urichin kanssa ja vuonna 2009 he ilmoittivat että Kari on raskaana. Heidän tyttärensä syntyi 28. kesäkuuta 2009.


title: Hans Kleppen

text: Hans Kleppen (16. maaliskuuta 1907 – 12. huhtikuuta 2009) oli norjalainen mäkihyppääjä.


title: Hans Kleppen

text: Kleppen voitti 5. helmikuuta 1929 pronssia hiihdon MM-kilpailuissa Zakopanessa, Puolassa pistein 223,8.


title: Hans Kleppen

text: Kleppen osallistui talviolympialaisiin 1928 ja vietti 100-vuotispäiväänsä maaliskuussa 2007.


title: Aubrey Beardsley

text: Aubrey Vincent Beardsley (21. elokuuta 1872 – 16. maaliskuuta 1898) oli englantilainen kuvittaja ja kirjailija.


title: Aubrey Beardsley

text: Beardsleyn piirroksille ovat tyypillisiä voimakkaat mustan ja valkoisen kontrastit sekä tummasävyinen symbolismi ja eroottisuus. Hänen töissään on vaikutteita prerafaeliiteilta, japanilaisista puupiirroksista ja antiikin Kreikan vaasien koristelusta.


title: Aubrey Beardsley

text:
Beardsley kuului taiteilijaryhmään, joka julkaisi Yellow Book -aikakauslehteä. Beardsley kirjoitti lehteen taidetta käsitteleviä artikkeleita ja teki kuvituksia. Hän oli myös aikakauden johtavan kulttuurivaikuttajan Oscar Wilden ystävä ja kuvitti tämän teoksen "Salome". Beardsley kuvitti lisäksi Thomas Maloryn kuningas Arthurista kertovan "Le Morte d'Arthur" -teoksen.
Lyhyestä urastaan huolimatta Beardsleylla oli suuri vaikutus aikansa taiteeseen, etenkin julistetaiteeseen.


title: Enskededalen

text: Enskededalen on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu Skarpnäckin kaupunginosa-alueeseen. Vuonna 2005 kaupunginosan asukasluku oli keskimäärin 2 197, ja maa-alaltaan se on 0,67 neliökilometrin suuruinen.


title: Liseberg (Tukholma)

text: Liseberg on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Älvsjön kaupunginosa-alueeseen. Lisebergin kaupunginosa muodostettiin vuonna 1934, ja sitä rajaavat Örby Slottin, Solbergan ja Östbergan kaupunginosat. Siellä asuu noin 1300 ihmistä, ja maa-alaltaan se on 0,38 neliökilometrin suuruinen, ollen Söderortin pienin kaupunginosa.


title: Rusketusraidat

text: Rusketusraidat on PMMP-yhtyeen ensimmäinen vuonna 2003 julkaisema single, joka sisältyy myös yhtyeen esikoisalbumille "Kuulkaas enot!".


title: Rusketusraidat

text: Single oli Suomen virallisella singlelistalla 11 viikkoa ensimmäisellä sijalla ja toisella sijalla kaksi viikkoa. Singleä on myyty 9 197 kappaletta, joka oikeuttaa singlen kultalevyyn.


title: Rusketusraidat

text: Kappaleesta on tehty myös musiikkivideo.


title: Rusketusraidat

text: "Rusketusraidoista" ovat tehneet cover-version muun muassa Il Vaselino, Herra Ylppö & Ihmiset, Kauniit poliisit sekä Märät säpikkäät.


title: Örby Slott

text: Örby Slott on yksi Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Älvsjön kaupunginosa-alueeseen. Kaupunginosa muodostettiin vuonna 1956, ja siellä asuu nykyisin noin 1600 ihmistä. Maa-alaltaan kaupunginosa on 0,67 neliökilometrin suuruinen. Se on saanut nimensä siellä sijaitsevan Örbyn linnan mukaan.


title: Päiväkoti (kappale)

text: Päiväkoti on PMMP:n ensimmäinen single albumilta "Kovemmat kädet". Se julkaistiin 9. helmikuuta 2005. Singlen B-puolena oleva kappale "Mikkitelineestä on puolet minun" on Ypö-Viis-yhtyeen cover versio.


title: Päiväkoti (kappale)

text: Single sijoittui Suomen virallisella singlelistalla parhaimmillaan sijalle 13.Kappaleet musiikkivideon on ohjannut Finn Andersson, joka ohjasi myös kappaleen "Joutsenet" musiikkivideon. Video voitti parhaan kotimaisen musiikkivideon "Kultapumpeli"-palkinnon Oulun Musiikkivideofestivaaleilla vuonna 2005.


title: Päiväkoti (kappale)

text: Video on julkaistu "Kovemmat kädet" -albumin kumipainoksella.


title: Doppler

text: Doppler tarkoittaa seuraavia:Doppleriin liittyvät myös seuraavat:


title: Marie Fredriksson

text: Marie Fredriksson (s. 30. toukokuuta 1958 Össjö) on ruotsalainen laulaja. Hänet tunnetaan parhaiten Roxetten päävokalistina. Fredriksson on tehnyt myös pitkän ja menestyksekkään soolouran.


title: Marie Fredriksson

text: Fredriksson on naimisissa muusikko Mikael Bolyosin kanssa ja heillä on kaksi lasta. Fredrikssonilla on ollut pahanlaatuinen aivokasvain, josta hän kuitenkin parantui täysin.


title: Näköispainos

text: Kirjan näköispainos (faksimile) on sekä tekstin että ulkoasun puolesta alkuperäisen kaltainen. Näköispainosjulkaisu on aiemmin tehty painotuotteeksi, mutta esimerkki tuoreemmista mahdollisuuksista on Runeberg-projekti, jossa julkaistaan vanhaa kirjallisuutta digitoituina näköispainossivuina.


title: Stureby

text: Stureby on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu Enskede-Årsta-Vantörin kaupunginosa-alueeseen. Kaupunginosa on 2,05 neliökilometrin suuruinen. Aluetta alettiin asuttaa vuonna 1921, mutta vielä tuolloin se tunnettiin nimellä "Ersta Villastad". Nykyinen nimi juontaa juurensa Sten Sture nuoremmasta. Kaupunginosassa sijaitsee Sturebyn metroasema.


title: Raimo Hämäläinen

text: Raimo Pertti Hämäläinen (s. 7. heinäkuuta 1948 Helsinki) on suomalainen professori ja Aalto-yliopiston perustieteiden korkeakoulun Systeemianalyysin laboratorion esimies. Hämäläinen perusti Systeemianalyysin laboratorion Teknilliseen korkeakouluun vuonna 1984.


title: Raimo Hämäläinen

text: Hämäläisen tärkeimpiä tutkimusalueita ovat systeemianalyysi ja operaatiotutkimus. Hän on julkaissut yli 180 tieteellistä artikkelia tai kokousesitelmää, ohjannut yli kolmekymmentä väitöskirjaa, ja lisäksi suunnitellut päätöksenteon tukijärjestelmiä. Yksi Hämäläisen näkyvimmistä viime aikaisista tutkimuskohteista on ollut yhdessä professori, filosofi Esa Saarisen kanssa kehitetty systeemiälyn käsite.


title: Raimo Hämäläinen

text: Vuonna 2004 The International Society for Multiple Criteria Decision Making palkitsi professori Hämäläisen pitkäaikaisesta ja tuloksellisesta työstään monitavoitteisen päätöksenteon parissa.


title: Kari Sihvonen

text: Kari Sihvonen (s. 9. kesäkuuta 1983 Haukipudas) on suomalainen jääkiekkoilija, joka edustaa Ruotsin Hockeyallsvenskanissa pelaavaa Tingsrydia. Pelipaikaltaan hän on laitahyökkääjä.


title: Kari Sihvonen

text: Jääkiekkoilun Sihvonen aloitti Haukiputaalla Pohjois-Pohjanmaalla. Haukiputaan Ahmoissa hän pääsi kokeilemaan miesten pelejä jo 15-vuotiaana. Haukiputaalta Sihvonen suuntasi 17-vuotiaana Porin Ässiin, josta matka jatkui edelleen Espoo Bluesiin. Bluesissa Sihvonen pääsi pelaamaan ensimmäiset miesten SM-liiga-ottelunsa kaudella . Bluesista Sihvonen siirtyi Lahden Pelicansiin ja aloitti ottelut A-junioreissa, mutta kaudeksi hän hankki paikan edustusjoukkueesta. Sihvonen pelasi lainasopimuksella Mestis-seura Heinolan Kiekossa kausina 2007–2008 ja 2009–2010.


title: Kari Sihvonen

text: Kaudella 2011–2012 Sihvonen siirtyi Hämeenlinnaan HPK:n paitaan. Sihvosella oli sopimus HPK:n kanssa kevääseen saakka. HPK:sta Sihvonen siirtyi kesällä 2012 kazakstinalaiseen Beibarys Atıraw -joukkueeseen.


title: Kari Sihvonen

text: Kazakstanin jälkeen Sihvonen siirtyi kauden 2014–2015 lopussa Peliittojen kolmen pelin sopimuksen kautta Ruotsiin kausiksi 2015–2016, 2016–2017 ja 2017–2018. Kauden 2017-2018 lopuksi Sihvonen siirtyi vahvistamaan Raahen Teräs-Kiekkoa.


title: Leningrad (yhtye)

text: Leningrad () on vuonna 1997 perustettu venäläinen ska punk -yhtye. Se lopetti toimintansa vuonna 2008, mutta koottiin uudelleen vuonna 2010. Yhtyeen kotikaupunki on Pietari. Yhtyeen keulahahmona, säveltäjänä ja sanoittajana toimii Sergei "Šnur" Šnurov. Leningrad tunnetaan alatyylisistä sanoituksistaan.


title: Geneettinen taakka

text: Geneettinen taakka populaatiogenetiikassa on se suhteellinen osuus, jolla populaation keskimääräinen menestyminen on vähentynyt verrattuna siihen tilanteeseen, että populaation kaikki yksilöt ovat genotyypiltään suurimman mahdollisen menestymisarvon omaavia. Käsitteen esitti ensimmäisenä H. J. Muller 1950. Mullerin mukaan populaatiossa on suurella taajuudella mutanttialleeleja, joista suurin osa tullessaan homotsygoottisina esiin yksilön ilmiasussa on luonteeltaan haitallisia.


title: Geneettinen taakka

text: Geneettisen taakan kaava:


title: Amy Winehouse

text: Amy Jade Winehouse (14. syyskuuta 1983 Southgate, Lontoo – 23. heinäkuuta 2011 Camden, Lontoo) oli englantilainen laulaja-lauluntekijä, joka tunnettiin matalasta lauluäänestään ja monen eri musiikkityylin sekoittamisesta, johon kuuluvat esimerkiksi jazz-, soul- ja rhythm and blues. Winehouse julkaisi esikoisalbuminsa "Frank" vuonna 2003. Albumi oli arvostelumenestys ja oli Mercury-palkintoehdokkaana.


title: Amy Winehouse

text: Winehousen toinen studioalbumi "Back to Black" julkaistiin vuonna 2006. Albumi on myynyt yli kymmenen miljoonaa kappaletta maailmanlaajuisesti, ja sen myötä Winehouse voitti viisi Grammy-palkintoa. Hänen musiikkityylinsä vaikutti suuresti 2000-vuosikymmenen lopulla aloittaneisiin brittiläisiin esiintyjiin.


title: Amy Winehouse

text: Musiikillisesta menestyksestään huolimatta laulajan yksityiselämää käsiteltiin mediassa usein negatiivisesti hänen liiallisen alkoholin- ja huumeidenkäyttönsä vuoksi. Winehouse kuoli alkoholimyrkytykseen kotonaan Lontoossa 23. heinäkuuta 2011.


title: Amy Winehouse

text: Amy Winehouse syntyi ja kasvoi Lontoon Enfieldin Southgatessa juutalaisessa perheessä. Hänen isänsä Mitchell oli myyntimies ja taksikuski ja äitinsä Janis farmaseutti. Hänellä oli neljä vuotta vanhempi isoveli Alex. Janis on kuvaillut Amya vilkkaaksi ja uteliaaksi, ujoksi ja myös vaikeaksi lapseksi. Winehousen perhe ei ollut uskonnollinen. He noudattivat kuitenkin juutalaisia tapoja, ja Mitchell lähetti vastahakoisen Amyn joka sunnuntai cheder-kouluun oppimaan juutalaisuutta ja hepreaa. Amylle juutalaisuus merkitsi kuitenkin aina omaan perheeseensä liittyviä asioita eikä rituaaleja.


title: Amy Winehouse

text: Winehousen lähisukulaiset olivat musikaalisia. Isä lauloi hänen kanssaan jazzia ja Frank Sinatraa, ja Leon-setä oli ammatiltaan puhallinsoittaja. Äiti Janis kuunteli laulaja-lauluntekijöitä kuten Carole Kingiä, jota Winehouse sai paljon kuullakseen automatkoilla. Amyn vanhemmat muuttivat erilleen hänen ollessaan 9-vuotias ja erosivat kolme vuotta myöhemmin. Työnsä vuoksi isä oli ollut paljon poissa kotoa, ja hänellä oli myös ollut avioliiton ulkopuolinen suhde. Lapset jäivät äidin luo asumaan, mutta pitivät yhteyttä myös isäänsä.


title: Amy Winehouse

text: Winehouse oli pikkulapsena suuri Michael Jackson -fani ja 11-vuotiaaksi asti Madonna-fani. Sitten hän alkoi kuunnella Salt-N-Pepaa ja TLC:tä, joiden musiikin konstailematon naisnäkökulma vetosi häneen. Hän perusti parhaan ystävänsä Julietten kanssa rapduon nimeltä Sweet’n’Sour. Hän ihaili tuolloin myös jazz-laulajia, kuten Ella Fitzgeraldia ja Sarah Vaughania.


title: Amy Winehouse

text: 12-vuotiaana Winehouse pääsi maksulliseen keskilontoolaiseen esittävien taiteiden kouluun nimeltä Sylvia Young Theatre School. Vaikka hän tekikin opettajiinsa vaikutuksen lahjakkuudellaan, hänen oli vaikea keskittyä opetukseen ja sopeutua koulun tiukkoihin käyttäytymissääntöihin. Winehouse joutuikin jättämään koulun vastentahtoisesti kolmen vuoden kuluttua; hänen äitinsä mukaan koulun rehtori oli kehottanut tätä ottamaan hänet pois koulusta. Koulun johtaja Sylvia Young kiistää erottaneensa Winehousen ja kertoo, että tämä lähti vanhempiensa päätöksellä. Sylvia Young jatkoi eron jälkeenkin Winehousen auttamista musiikkiin liittyvissä asioissa.


title: Amy Winehouse

text: Winehouse opiskeli seuraavaksi The Mount -tyttökoulussa. Se ei ollut taidepainotteinen, eikä hän viihtynyt siellä vuotta kauempaa. Vuonna 1996 Winehouse kävi sekalaisissa töissä ja jatkoi sitten opintojaan ilmaisessa BRIT Performing Arts & Technology -koulussa Croydonissa. Tällöin Sylvia Young oli auttanut häntä saamaan paikan National Youth Jazz Orchestra -nimisen jazz-yhtyeen solistina, ja Winehouse alkoi esiintyä jazz-klubeissa. Hän lähtikin BRIT-koulusta ja alkoi keskittyä jazz-uraansa; elantonsa hän ansaitsi tuolloin musiikkijournalistina parhaan ystävänsä isän omistamassa yhtiössä.


title: Amy Winehouse

text: Winehousen kouluaikainen ystävä Tyler James lähetti vuonna 2001 hänen demokasettinsa Brilliant 19 Ltd -yhtiölle, joka teki hänen kanssaan nopeasti managerisopimuksen. Yhtiö etsi hänelle avuksi tuottaja Majorin tekemään demokappaleita levy-yhtiöiden kiinnostuksen herättämiseksi. Vuonna 2002 Winehouse sai kumppaneikseen kolme lauluntekijää, joiden kanssa hän ryhtyi äänittämään lauluja ensimmäistä albumiaan varten. Näiden vapaamuotoisten sessioiden lauluista lopulta kuitenkin vain kaksi päätyi hänen esikoisalbumilleen. Vuoden 2002 joulukuussa Universal-Island Records -levy-yhtiö teki 19-vuotiaan Winehousen kanssa levytyssopimuksen. Yhtiö hankki hänelle tuottajaksi newyorkilaisen Salaam Remin, jonka kanssa Winehouse äänitti debyyttialbuminsa.


title: Amy Winehouse

text: Winehouse julkaisi esikoisalbuminsa "Frank" lokakuussa 2003. Albumin ensimmäinen single ”Stronger Than Me” nousi listasijalle 71, ”Take the Box” sijalle 57 ja ”In My Bed / You Sent Me Flying” vuoden 2004 keväällä sijalle 60. Itse albumi nousi lopulta parhaimmillaan brittilistan sijalle 13. Albumi sai hyvät arvostelut, ja etenkin nuoren Winehousen kypsyyttä ylistettiin. Esimerkiksi "The Times" kiitteli Winehousea siitä, että hän on oikealla tavalla perinteelle uskollinen ja onnistuu samalla kuulostamaan kiinnostavasti uudelta. "The Daily Telegraph" luonnehti Winehousen musiikkia ”jazziksi ja souliksi nykyaikaisilla mausteilla”. Lehti vertasi hänen ääntään Billie Holidayhin ja lauluntekoaan Cole Porteriin. Winehousea verrattiin myös samaan aikaan uransa aloittaneeseen ja heti huippusuosioon nousseeseen Norah Jonesiin, mutta Winehousea kiiteltiin Jonesia rohkeammaksi. Winehouse itse sanoi haastattelussa esikoisalbuminsa perustuvan vahvasti jazziin, hip hop- ja R&B-vaikutteilla.


title: Amy Winehouse

text: Haastatteluissaan Winehouse oli heti uransa alusta alkaen poikkeuksellisen suorapuheinen ja arvosteli albuminsa markkinointia liian tavanomaiseksi. Winehouse oli ehdolla kahteen BRIT Awardiin helmikuussa 2004, mutta ei voittanut kumpaakaan.


title: Amy Winehouse

text: Winehouse aloitti ensimmäisen oman soolokiertueensa huhtikuussa 2004 Glasgow’sta. Toukokuussa hän voitti Ivor Novello -palkinnon parhaasta nykyaikaisesta laulusta kappaleellaan ”Stronger Than Me”. Palkinnon myötä "Frankin" myynti vilkastui huomattavasti, ja se saavutti korkeimman listasijoituksensa. Winehouse sai loppuvuoden aikana myös muita merkittäviä palkintoehdokkuuksia. Kesän aikana hän esiintyi useilla festivaaleilla, muun muassa Glastonburyssa. Albumin neljäs single ”Pumps” jäi kuitenkin listalla vasta sijalle 65. Marraskuussa Winehouse teki toisen kiertueensa. Brittimenestyksestään huolimatta "Frankia" ei julkaistu Yhdysvalloissa vielä vuonna 2004.


title: Amy Winehouse

text: Vuoden 2005 aikana Winehouse keikkaili säästeliäästi ja keskittyi yksityiselämäänsä musiikin sijaan. Hän oli ollut jo pitkään tyytymätön manageriinsa, ja vuoden 2006 alussa hän vaihtoi managerikseen Metropolis Musicin Raye Cosbertin. Toiselle albumilleen "Back to Black" hän sai tuottajakseen Salaam Remin lisäksi Mark Ronsonin, jolla oli suuri vaikutus albumin tyyliin. Albumi taltioitiin New Yorkissa ja Miamissa. Se on tyyliltään 1960-luvun Motownia, soulia, tyttöbändejä ja doo-wopia, joita Winehouse tuolloin kuunteli. Winehouse lauloi albumilla matalammalta kuin "Frankilla". Albumi on edeltäjäänsä kypsempi ja vähemmän jatsahtava, mikä teki siitä helpomman suurelle yleisölle. Albumin sanoitukset kertovat Winehousen traumaattisesta erosta poikaystävästään Blake Fielder-Civilistä.


title: Amy Winehouse

text: "Back to Blackin" ensimmäinen single ”Rehab” kertoo Winehousen haluttomuudesta mennä vieroitushoitoon. Se julkaistiin 23. lokakuuta 2006 ja nousi brittilistalla seitsemänneksi. Albumi julkaistiin viikkoa myöhemmin. Se sai kauttaaltaan ylistäviä arvioita ja nousi lopulta brittilistan ykköseksi. Vuoden 2006 aikana Winehousen alkoholinkäyttö johti muutamaan sekavaan televisioesiintymiseen, ja myös hänen syömishäiriönsä nousivat albumin saaman julkisuuden myötä julkisuuteen. Winehousen laihtuminen johtui syömättömyyden lisäksi myös ahkerasta kuntosalilla käymisestä.


title: Amy Winehouse

text: Albumi julkaistiin Yhdysvalloissa maaliskuussa 2007. Winehouse esiintyi Yhdysvalloissa ensi kertaa tammikuussa 2007 New Yorkin Joe’s Pubissa. Helmikuussa Winehouse voitti parhaan naisartistin BRIT Award -palkinnon. Hän konsertoi alkuvuonna ja kesällä 2007 ahkerasti niin Britanniassa kuin Yhdysvalloissakin. Winehousen muuttunut olemus, esiintymisiä pilannut alkoholinkäyttö ja viiltely herättivät paljon huomiota mediassa. Heinäkuussa Winehouse joutui keskeyttämään Britannian-kiertueensa väliaikaisesti ylirasituksen vuoksi. Elokuussa Winehouse joutui huumeiden yliannostuksesta sairaalaan, ja myös hänen veriset riitansa aviomiehensä kanssa nousivat julkisuuteen.


title: Amy Winehouse

text: Winehousen esikoisalbumi "Frank" julkaistiin Yhdysvalloissa lopulta marraskuussa 2007. Vuoden 2008 Grammy-gaalassa Winehouse oli ehdolla kuudessa kategoriassa. Hän voitti viisi Grammya (muun muassa vuoden kappale ”Rehab”, paras uusi artisti, vuoden äänitys ja paras popalbumi ”Back to Black”), mikä oli siihen asti suurin brittiläisen naismuusikon yhdellä kertaa saama palkintomäärä. Winehouse myös esitti gaalassa kappaleet ”You Know I’m No Good” ja ”Rehab”. Hän kuitenkin esiintyi satelliitin välityksellä Lontoosta, koska ei huumesekoilujen takia saanut ajoissa viisumia.


title: Amy Winehouse

text: Winehouse ei enää "Back to Blackin" jälkeen julkaissut uusia albumeja. Hän konsertoi seuraavien vuosien aikana jonkin verran, mutta moni esiintyminen meni päihteiden vuoksi pilalle, ja joskus hänet buuattiin lavalta.


title: Amy Winehouse

text: Winehouse perusti levy-yhtiön nimeltä Lioness edistääkseen kummityttärensä Dionne Bromfieldin laulajanuraa. Hän suunnitteli myös oman vaatemalliston.


title: Amy Winehouse

text: Vuoden 2007 lopulla Winehouse esiintyi Sugababes-yhtyeen laulaja Mutya Buenan soololevyn kappaleella ”B Boy Baby”. Vuonna 2011 hän levytti Tony Bennettin kanssa duettona jazz-klassikon ”Body & Soul”, joka jäi hänen viimeiseksi levytyksekseen. Hänen viimeinen konserttikiertueensa vuoden 2011 kesäkuussa päättyi ennenaikaisesti jo ensimmäiseen konserttiin Serbiassa.


title: Amy Winehouse

text: Pian Winehousen kuoltua heinäkuussa 2011 hänen toinen albuminsa "Back to Black" nousi Britanniassa maan myydyimmäksi 2000-luvulla julkaistuksi albumiksi 3,26 miljoonalla kappaleella. Saman vuoden joulukuussa Island Records julkaisi kokoelman "", jolla on joitain julkaisemattomia kappaleita ja versioita.


title: Amy Winehouse

text: Winehouse muutti ulkonäköään huomattavasti vuonna 2005: Hän vaihtoi pukeutumistyyliä, teetti lukuisia tatuointeja eri puolille kehoaan ja ryhtyi käyttämään korkeaa kampausta. Hän otti mehiläispesähiustyylinsä 1960-luvun Ronettes-laulaja Ronnie Spectorilta.


title: Amy Winehouse

text: Winehouse tapasi tulevan aviomiehensä Blake Fielder-Civilin baarissa vuoden 2005 alussa, ja he alkoivat seurustella. Puolen vuoden jälkeen he kuitenkin erosivat. Winehouse otti eron raskaasti ja alkoi juoda. Pari palasi yhteen, ja he menivät naimisiin Miamissa toukokuussa 2007. Fielder-Civil joutui vuonna 2008 joksikin ajaksi vankilaan. Pari erosi vuonna 2009. Sen jälkeen Winehouse seurusteli muun muassa elokuvaohjaaja Reg Travissin kanssa. Vuonna 2010 "News of the World" -tabloidilehden mukaan Winehouse olisi kertonut olevansa biseksuaali.


title: Amy Winehouse

text: Winehousella oli koko aikuisikänsä ajan terveysongelmia. Hän kärsi toistuvasti masennuksesta ja viilteli usein itseään. Hän kärsi myös vuodesta 2006 alkaen vakavasta alkoholi- ja huumeriippuvuudesta sekä syömishäiriöistä, kuten anoreksiasta ja bulimiasta. Hän oli polttanut marihuanaa jo teini-ikäisestä, mutta erottuaan väliaikaisesti poikaystävästään Blake Fielder-Civilistä vuonna 2006 hän alkoi hukuttaa suruaan alkoholiin ja laihtui samoihin aikoihin huomattavasti. Seuraavana vuonna hän ryhtyi miehensä houkuttelemana käyttämään kovia huumeita, kuten heroiinia, kokaiinia ja crackia, ja sai lähes kuolemaan johtaneen yliannostuksen vuonna 2007. Hän kuitenkin jatkoi julkisesti huomiota herättävää huumeidenkäyttöään, mikä johti myös hänen useiden konserttiesiintymistensä epäonnistumiseen tai peruuntumiseen.


title: Amy Winehouse

text: Vuonna 2008 Winehouse pidätettiin pari kertaa pahoinpitelystä ja huumeiden hallussapidosta.


title: Amy Winehouse

text: Vuonna 2008 Winehouse matkusti puoleksitoista vuodeksi Karibialle ja jätti kovat huumeet lopullisesti, mutta jatkoi yhä juopottelua. Hän kävi vuosien varrella lyhyitä aikoja vieroitushoidossa ilman menestystä. Hänen vanhempiensa mukaan vain Amy yksin pystyisi katkaisemaan oman päihdekierteensä, missä hän ei kuitenkaan koskaan lopulta onnistunut.


title: Amy Winehouse

text: Kesäkuussa 2008 Winehousen tiedottaja ilmoitti Winehousella olevan oireita, jotka viittaisivat keuhkolaajentuman varhaiseen vaiheeseen. Winehousen isä kertoi samoihin aikoihin, että Winehousella oli rytmihäiriötä, jotka johtuivat tupakan ja crackin poltosta.


title: Amy Winehouse

text: Winehousen kotiin hälytettiin ambulanssi 23. heinäkuuta 2011 kello 16.05 paikallista aikaa. Avun saavuttua perille Winehouse todettiin kuolleeksi. Kuolinsyytutkinnassa Winehousen kuolinsyyksi varmistui alkoholimyrkytys: hänen verensä alkoholipitoisuuden todettiin olleen 4,16 promillea. Hän oli kuollessaan 27-vuotias.


title: Amy Winehouse

text: Winehouse haudattiin 26. heinäkuuta Pohjois-Lontoon Edgwareburyn hautausmaalle. Paikalle kokoontui yli 300 sukulaista ja ystävää, muun muassa Kelly Osbourne ja tuottaja Mark Ronson. Rukousten ja muistopuheiden lisäksi juutalaisissa hautajaisissa kuultiin Carole Kingin ”So Far Away” -kappale, joka oli yksi Winehousen lempikappaleista. Seremonian päätteeksi Winehousen maalliset jäänteet tuhkattiin ja tuhkauurna laskettiin sukuhautaan.


title: Wayne Static

text: Wayne Static (oik. Wayne Richard Wells; 4. marraskuuta 1965 Muskegon, Michigan – 1. marraskuuta 2014) oli industrial metal -yhtye Static-X:n laulaja ja kitaristi.


title: Wayne Static

text: Static varttui Shelbyssä, Michiganissa, ennen kuin hän muutti Chicagoon. Hän asui Chicagossa jonkin aikaa, kunnes muutti Kaliforniaan, josta hänen muusikon uransa lähti myöhemmin käyntiin. Static oli vain 3-vuotias, kun sai ensimmäisen lelukitaransa, ja myöhemmin Waynen ollessa 7 vuotta vanha, hän sai vanhemmiltaan oikean kitaran aloittelijoita varten. Hän sai kitaratunteja maksua vastaan, ja jo vuoden kuluttua hän voitti kykykilpailun kappaleella ”Skip to My Lou”. Ensimmäisessä yhtyeessä Static pääsi soittamaan 12-vuotiaana, jolloin hän ilmoitti haluavansa muusikoksi. 17 vuoden iässä Wayne kävi opintoja "Shelby High School" -nimisessä koulussa.


title: Wayne Static

text: Muutettuaan Chicagoon hän perusti Ken Jayn kanssa ensimmäisen hänen urallaan merkittävän yhtyeen, Deep Blue Dreamin. Bändin historia jäi lyhyeksi, sillä Static ja Jay siirsivät toimintansa Kaliforniaan, josta he löysivät Tony Campoksen ja Koichi Fukudan. Static-X sai alkunsa Deep Blue Dreamin jäännöksistä. Vuonna 1998 Static-X teki levytyssopimuksen Warner Brothers Recordsin kanssa. Seuraavana vuonna julkaistiin debyyttialbumi, Wisconsin Death Trip, joka saavutti platinaa yli miljoonan kappaleen myynnillä. 2001 julkaistiin samaisen levy-yhtiön kanssa seuraava albumi, Machine, joka menestyi myös hyvin ylittäessään kultalevyn rajan. Tasaiseen tahtiin tulivat myös Static-X:n albumit: Shadow Zone (2003), Beneath... Between... Beyond... (2004), Start a War (2005), Cannibal (2007) sekä viimeinen tuotos Cult of Static (2009). Wayne toimi myös tuottajana muutamilla albumeilla. Heinäkuussa 2007 Static ilmoitti aloittavansa soittamisen ”sivuprojektina” Pighammer -nimisessä yhtyeessä.


title: Wayne Static

text: Static ilmoitti olevansa ateisti ja kasvissyöjä. Hän osasi soittaa kitaran lisäksi myös kosketinsoittimia. Hän meni aikuisviihteen alalla olevan Tera Wrayn kanssa naimisiin 10. tammikuuta 2008. Hän sanoi tavanneensa kuuluisia yhtyeitä tai muusikkoja, kuten Kiss, Pantera ja Ozzy Osbourne. Hänen hiustyylinsä on herättänyt monissa kiinnostusta, ja Static paljastikin, että hiuksien pystyyn valmistaminen kestää 20 minuuttia.


title: Wayne Static

text: Wayne Static kuoli 48-vuotiaana 1. marraskuuta 2014. Kuolinsyy oli alkoholin ja reseptilääkkeiden yliannostus.


title: Kalpa (täsmennyssivu)

text: Kalpa tarkoittaa seuraavia asioita:


title: Mozilla Public License

text: Mozilla Public License on vapaa ohjelmistolisenssi, joka kehitettiin Mozilla-projekteja varten. Nykyään useimmat Mozilla-projektin ohjelmistot, kuten Firefox ovat kolmoislisensoitu MPL 1.1:n, LGPL 2.0:n ja GNU GPL 2.1:n alaisuudessa.


title: Mozilla Public License

text: Kun MPL v. 1.1:n alaista ohjelmistoa levitetään muokkaamattomana muun muassa seuraavat ehdot tulee täyttää:


title: Mozilla Public License

text: 1) MPL lisenssiteksti tulee sisällyttää jakeluun ja ohjelmiston lähdekoodi tulee levittää sen ehtojen mukaisesti;


title: Mozilla Public License

text: 2) Jos ohjelmistoa levitetään konekielisessä muodossa, tulee jakelun mukaan liittää ilmoitus siitä, että ohjelmisto on lisensoitu MPL:n alaisuudessa. Konekielinen ohjelmisto voidaan levittää muillakin lisenssiehdoilla, mutta nämä eivät saa rajoittaa lisenssinsaajan oikeutta MPL-ohjelmiston lähdekoodiin;


title: Mozilla Public License

text: 3) Jos lähdekoodissa MPL-lisenssin liitteen A mukaisia ilmoituksia, ne tulee säilyttää lähdekoodissa;


title: Mozilla Public License

text:
4) MPL:llä lisensoitu ohjelmisto voidaan liittää osaksi isompaa kokonaisuutta ("larger work"), joka on muiden ehtojen alaisuudessa. Näissä tilanteissa MPL:n vaatimukset koskevat edelleen osia, jotka olivat alun perin sillä lisensoitu.
Kun MPL v. 1.1:n alaista ohjelmistoa levitetään muokattuna mm. seuraavat ehdot tulee täyttää:


title: Mozilla Public License

text: 1) Muutokset ja lisäykset tiedostoihin, jotka ovat MPL:n alaisuudessa, tulee levittää samoilla ehdoilla (tätä kutsutaan ns. heikoksi vastavuoroisuusvelvollisuudeksi);


title: Mozilla Public License

text: 2) Jos muokattuja tiedostoja levitetään ainoastaan konekielisessä muodossa, samojen tiedostojen lähdekoodi täytyy olla saatavissa joko samalla jakelumedialla tai yleisesti hyväksytyn latausmekanismin kautta;


title: Mozilla Public License

text: 3) Kaikista muokkauksista tulee ilmoittaa jakelun mukana tulevassa dokumentaatiossa;


title: Mozilla Public License

text: 4) Levittäjä myöntää automaattisesti patenttilisenssin muokkauksiinsa ja niiden yhdistämiseen alkuperäiseen ohjelmistoon.


title: Mozilla Public License

text: Mozilla Public License sisältää niin sanotun heikon vastavuoroisuusvelvoitteen. Tämä tarkoittaa sitä, että sen alla oleviin tiedostoihin tehtävät muokkaukset on lisensoitava edelleen levitettäessa samoilla ehdoilla. Muuten yhdistäminen muiden ehtojen alla oleviin lisensseihin on mahdollista. Tämä poikkeaa niin sanotun vahvan vastavuoroisuusvelvoitteen sisältävistä lisensseistä kuten GNU General Public License.


title: Zhang Heng

text: Zhang Heng (張衡, Pinyin: Zhāng Héng, Wade-Giles: Chang Heng) (78–139) oli kiinalainen tähtitieteilijä, matemaatikko, keksijä, taiteilija, runoilija ja valtiomies itäisen Han-dynastian aikaan.


title: Zhang Heng

text: Zhang Hengin aikaan tähtitieteilijöiden tehtävä Kiinassa oli luoda ja ylläpitää kalentereita, ennustaa taivaalla tapahtuvia ilmiötä ja pitää kirjaa tapahtuneista. Kiinasta kulki silkkitie Intiaan ja Zhang sai vaikutteita sen kautta tulevia vaikutteita sekä teki monia edistyksellisiä keksintöjä. Hän arvioi piin arvoksi formula_1 tai 3,1622. Hän keksi myös vaunun jolla saattoi mitata kolme litä joka on noin 1 500 metriä. Tämä oli ensimmäinen tunnettu matkamittari.


title: Zhang Heng

text: Yksi Zhangin tunnetuimmista keksinnöistä oli maailman ensimmäisen seismografi, joka havaitsi maanjäristysten kardinaalisuunnat. Seismografissa oli ruukku jossa oletetaan olleen jonkinlainen heiluri joka vapautti ruukun ulkopuolella olevien kahdeksan lohikäärmeen leukoihin laitetuista palloista maanjäristyksen vastakkaisella puolella olevan pallon. Laitteella pystyi havaitsemaan maanjäristyksen suunnan muttei voimakkuutta.


title: Otto F. Holm

text: Otto Ferdinand Holm (7. maaliskuuta 1867 Turku – 18. huhtikuuta 1927 Oulu) oli suomalainen arkkitehti.


title: Otto F. Holm

text: Suoritettuaan ylioppilastutkinnon Turun ruotsalaisessa reaalikoulussa Holm siirtyi opiskelemaan Suomen polyteknilliseen opistoon, josta valmistui arkkitehdiksi vuonna 1889. Jo samana vuonna hänet määrättiin ylimääräiseksi arkkitehdiksi Yleisten rakennusten ylihallitukseen. Holm nimitettiin Oulun läänin lääninarkkitehdiksi vuonna 1918.


title: Otto F. Holm

text: Ouluun Holm suunnitteli useita julkisia rakennuksia, joista ehkä tunnetuin on vanha synnytyslaitos Tuirassa. Holm suunnitteli myös oman talonsa, joka rakennettiin Uudenkadun ja Heikinkadun kulmaan vuonna 1924. Tyyliltään Holmin työt edustavat 1920-luvun klassismia. Toisaalta monista rakennuksista löytyy myös piirteitä myöhäisestä jugendista.


title: Otto F. Holm

text: Otto F. Holm kuoli Oulussa keväällä 1927. Hänet siunattiin suunnittelemassaan Oulun hautausmaan siunauskappelissa, mutta haudattiin Helsinkiin.


title: Bonnie McKee

text: Bonnie Leigh McKee (s. 20. tammikuuta 1984) on yhdysvaltalainen poprock-laulaja ja lauluntekijä, jonka toistaiseksi ainoa albumi on vuonna 2004 julkaistu "Trouble". Albumilta julkaistiin singlenä kappale ”Somebody”, joka pääsi Adult Top 40 -listalla sijalle 39.


title: Bonnie McKee

text: McKee syntyi Vacavillessä, Kaliforniassa. Hän oli kiinnostunut musiikista ja teatterista, ja perheen muutettua Seattleen hän pääsi laulamaan Seattle Girls Choiriin. McKeen omatekoisista kappaleista koottu demonauha kiinnitti Reprise Recordsin huomion ja hän pääsi äänittämään vuonna 2004 julkaistun esikoissinglensä ”Somebody”, joka soi myös elokuvassa "Tähtitreffit". Hänen esikoisalbuminsa "Trouble" ilmestyi vielä samana vuonna.


title: Bonnie McKee

text: "Troublen" jälkeen McKee on ollut kirjoittamassa hittikappaleita useille menestyneille artisteille, kuten Katy Perrylle, Britney Spearsille, Taio Cruzille, Adam Lambertille ja Rita Oralle.


title: Bonnie McKee

text: Heinäkuussa 2013 julkaistiin McKeen toisen, vielä nimeämättömän albumin ensimmäinen single ”American Girl”.


title: Hammastunturi

text: Hammastunturi (, ja ) on tunturi Inarin kunnassa. Tunturi on merenpinnan tasolta mitattuna 531 metriä korkea. Tunturin pohjoispuolella sijaitsee lähialueen suurin järvi Hammasjärvi. Tunturi sijaitsee seitsemän kilometriä pitkän Hammasjärven eteläpuolella ja Ivalojoen pohjoispuolella Ivalosta linnuntietä noin 29 kilometriä länteen päin. Tunturi on sitä ympäröivän Hammastunturin erämaa-alueen korkein. Tunturin nimi tulee sen muodosta.


title: António Ferreira

text: António Ferreira (1528 Lissabon – 1569) oli portugalilainen runoilija ja merkittävin klassisen koulukunnan edustaja.


title: António Ferreira

text: Ferreiran näytelmä "Castro" (julkaistiin postuumisti 1587) oli ensimmäinen portugalinkielinen tragedia.


title: Soluliitos

text: Soluliitokset ovat rakenteita, jotka pitävät soluja yhdessä monisoluisten eliöiden kudoksissa. Liitokset muodostuvat proteiineista, ja ne voivat sitoa soluja joko toisiinsa tai solun ulkopuoliseen aineeseen.


title: Soluliitos

text: Monisoluisen eliön toiminnan kannalta on tärkeää, että elimet ja eri kudokset pysyvät koossa. Tämän vuoksi solut muodostavat keskenään liitoksia, jotka sitovat ne kiinni toisiinsa. Elimistön täytyy myös suojata itseään taudinaiheuttajilta ja haitallisilta aineilta. Sen vuoksi solut esimerkiksi ihossa ja suolistossa ovat liittyneet hyvin tiukasti toisiinsa. Tiukimmat liitokset estävät pientenkin molekyylien pääsyn epiteelin läpi. Jotkin soluliitokset toimivat myös solujen keskustelukanavina, joita pitkin solusta kulkeutuu molekyylejä naapurisoluihin. Solut tunnistavat sopivat liitoskumppanit erilaisten soluadheesioproteiinien kuten kadheriinien avulla.


title: Soluliitos

text: Soluliitokset voidaan luokitella niiden toiminnan perusteella kolmeen ryhmään.


title: Soluliitos

text: 1. Tiiviit liitokset ()


title: Soluliitos

text: Näitä liitoksia esiintyy epiteeleissä, kuten ihossa ja suolistossa. Ne sitovat solut yhteen niin tiukasti, etteivät pienetkään molekyylit pääse liitosten läpi. Liitokset estävät myös solukalvon proteiinien liikkumisen paikasta toiseen kalvolla.2. Ankkuroivat liitokset ()


title: Soluliitos

text: Ankkuroivat liitokset liittävät solut tukirankoineen toisiinsa tai solun ulkopuoliseen aineeseen, niin että solut kestävät yhdessä painetta ja rasitusta. Näitä liitoksia löytyy etenkin kudoksista, joihin kohdistuu suurta mekaanista rasitusta kuten sydänlihaskudokseen ja orvasketeen.


title: Soluliitos

text: 3. Aukkoliitokset ()


title: Soluliitos

text: Kemialliset aineet tai sähköiset signaalit liikkuvat solusta toiseen aukkoliitosten kautta.


title: Heratin maakunta

text: Heratin maakunta on yksi Afganistanin 34 maakunnasta. Se sijaitsee valtion länsiosassa, vasten Iranin ja Turkmenistanin rajaa. Myös maakunnan pääkaupunki on nimeltään Herat. Vuonna 2012 maakunnassa oli noin 1 780 000 asukasta.


title: Heratin maakunta

text: Heratin maakunta oli ensimmäisiä paikkoja, joissa taisteltiin, kun Neuvostoliitto hyökkäsi Afganistaniin. Heratin maakunnan kaupunkeja ovat Herat, Shindand, Karkokh, Owbeh ja Towraghondi.


title: Vampires: The Turning

text: Vampires: The Turning (televisioesityksessä käytetty nimeä "Vampires: Painajainen Thaimaassa") on vuonna 2005 tehty kauhuelokuva. Elokuvan on ohjannut Marty Weiss.